Tirsdag den 5. juli 2011

OTC-derivater, centrale modparter og transaktionsregistre ***I

P7_TA(2011)0310

Europa-Parlamentets ændringer af 5. juli 2011 til forslag til Europa-Parlamentets og Rådets forordning om OTC-derivater, centrale modparter og transaktionsregistre (KOM(2010)0484 - C7-0265/2010 - 2010/0250(COD)) (1)

2013/C 33 E/34

(Almindelig lovgivningsprocedure: førstebehandling)

[Ændring 1, medmindre andet er angivet]

PARLAMENTETS ÆNDRINGSFORSLAG (2)

til Kommissionens forslag

(1) Efter vedtagelsen af ændringerne blev sagen henvist til fornyet udvalgsbehandling, jf. forretningsordenens artikel 57, stk. 2, andet afsnit (A7-0223/2011).

(2) Ændringer: Den nye eller ændrede tekst markeres med fede typer og kursiv; udgået tekst markeres med symbolet ▐.

Tirsdag den 5. juli 2011

EUROPA-PARLAMENTETS OG RÅDETS FORORDNING

om OTC-derivater, centrale modparter og transaktionsregistre

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 114,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg (1),

under henvisning til udtalelse fra Den Europæiske Centralbank (2),

efter den almindelige lovgivningsprocedure, og

ud fra følgende betragtninger:

(1) I en af Kommissionen rekvireret rapport, der blev offentliggjort den 25. februar 2009 og udarbejdet af en ekspertgruppe på højt niveau under forsæde af Jacques de Larosière, konkluderedes det, at det er nødvendigt at styrke tilsynssystemet for at reducere risikoen for og omfanget af eventuelle fremtidige finanskriser, og det anbefales at indføre omfattende reformer af strukturen i tilsynet med den finansielle sektor i Unionen, herunder at oprette et europæisk finanstilsynssystem, der omfatter tre europæiske tilsynsmyndigheder, en for banksektoren, en for forsikrings- og arbejdsmarkedspensionsordninger og en for værdipapirs- og markedssektoren, samt at oprette et europæisk udvalg for systemiske risici.

(2) I Kommissionens meddelelse af 4. marts 2009 med titlen "Fremdrift i den europæiske genopretning" foreslås det at styrke Unionens lovgivning om finansielle serviceydelser. I sin meddelelse af 3. juli 2009 med titlen "Sikring af effektive, sikre og solide derivatmarkeder" undersøgte Kommissionen derivaternes rolle i forbindelse med finanskrisen, og i sin meddelelse af 20. oktober 2009 med titlen "Sikring af effektive, sikre og solide derivatmarkeder: fremtidige politiktiltag" beskrev Kommissionen de foranstaltninger, den havde til hensigt at træffe for at reducere de risici, der er forbundet med derivater.

(3) Den 23. september 2009 vedtog Kommissionen tre forslag til forordning om oprettelse af et europæisk finanstilsynssystem, herunder oprettelsen af tre europæiske tilsynsmyndigheder (ESA'er), der skal bidrage til en ensartet anvendelse af EU-lovgivningen og etableringen af fælles regulerings- og tilsynsmæssig standardisering og praksis af høj kvalitet, nemlig Den Europæiskе Tilsynsmyndighed (Den Europæiske Banktilsynsmyndighed) oprettet ved Europa-Parlamentets og Rådets forordning (EU) nr. 1093/2010 (3) (EBA), Den Europæiskе Tilsynsmyndighed (Den Europæiske Tilsynsmyndighed for Forsikrings- og Arbejdsmarkedspensionsordninger) oprettet ved Europa-Parlamentets og Rådet forordning (EU) nr. 1094/2010 (4) (EIOPA) og Den Europæiske Tilsynsmyndighed (Den Europæiske Værdipapir- og Markedstilsynsmyndighed) oprettet ved Europa-Parlamentets og Rådets forordning (EU) nr. 1095/2010 (5) (ESMA). Disse tilsynsmyndigheder spiller en afgørende rolle for sikringen af den finansielle stabilitet i finanssektoren. Det er derfor vigtigt løbende at sikre, at udviklingen af deres arbejde er et spørgsmål med høj politisk prioritet, og at der afsættes passende ressourcer hertil.

(4) Over-the-counter (OTC) derivater er ugennemsigtige, fordi de er privat forhandlede kontrakter, og alle oplysninger desangående er som regel kun tilgængelige for de kontraherende parter. De skaber et indviklet net af gensidig afhængighed, der kan gøre det vanskeligt at identificere de pågældende risicis art og omfang. Finanskrisen har vist, at disse karakteristika øger usikkerheden i perioder med pres på markedet og dermed bringer den finansielle stabilitet i fare. Denne forordning indeholder en række bestemmelser, der har til formål at reducere disse risici og øge gennemsigtigheden i forbindelse med derivatkontrakter.

(5) Der var på topmødet i Pittsburgh den 26. september 2009 enighed blandt G20-lederne om, at inden udgangen af 2012 skulle alle standardiserede OTC-derivatkontrakter cleares gennem centrale modparter (CCP) og OTC-derivatkontrakter indberettes til transaktionsregistre. I juni 2010 bekræftede G20-lederne i Toronto deres engagement i denne henseende, og de forpligtede sig ligeledes til at fremskynde gennemførelsen af effektive foranstaltninger til at forbedre gennemsigtigheden af og tilsynet med OTC-derivater på internationalt plan og uden forskelsbehandling med henblik på at forbedre markedet for OTC-derivater og skabe mere effektive værktøjer til at sikre, at virksomhederne holdes ansvarlige for de risici, de tager. Kommissionen vil bestræbe sig på at sikre, at dette engagement gennemføres på tilsvarende vis af vores internationale partnere.

(6) Det Europæiske Råd var i sine konklusioner fra den 2. december 2009 enig i, at der var behov for på betydelig vis at reducere modpartskreditrisikoen, og at det var vigtigt at opnå øget gennemsigtighed, effektivitet og integritet for derivattransaktioner. I sin beslutning af 15. juni 2010 om derivatmarkeder - fremtidige politiktiltag opfordrede Europa-Parlamentet til obligatorisk clearing og indberetning af OTC-derivater.

(7) ESMA bør handle inden for rammerne af denne forordning ved at opretholde stabiliteten på de finansielle markeder i akutte situationer og ved at sikre, at de nationale tilsynsmyndigheder anvender de gældende EU-regler på ensartet vis, samt bilægge uenigheder mellem disse myndigheder. Den har ligeledes fået til opgave at udvikle juridisk bindende forskriftsmæssige tekniske standarder, og den har en central rolle i godkendelsen og overvågningen af CCP'er og transaktionsregistre.

(8) Der kræves ensartede regler for derivatkontrakter som fastsat i afsnit C, nr. 4)-10), i bilag I til Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter (6).

(8a) Kommissionen identificerede i sin meddelelse af 2. februar 2011 med titlen "Imødegåelse af udfordringerne på råvaremarkederne og med hensyn til råstoffer" den øgede "finansialisering" af de internationale råvaremarkeder som en strategisk udfordring for Unionens økonomier. Kommissionen bekræftede behovet for mere gennemsigtighed i handlen med råvarer samt de positive potentielle virkninger af positionsgrænser i forbindelse med handel med derivater inden for råvarer. Med henblik på at opnå en effektiv reduktion af det usundt høje handelsvolumen på råvaremarkederne bør Kommissionen navnlig vurdere virkningerne af at begrænse adgangen til handel på råvarebørser til fysiske handlere og dermed udelukke finansielle institutioner. Kommissionen bør i forbindelse med de kommende revisioner af direktiv 2004/39/EF og Europa-Parlamentets og Rådets direktiv 2003/6/EF af 28. januar 2003 om insiderhandel og kursmanipulation (markedsmisbrug) (7) navnlig behandle problemet med prisudsving på fødevare- og landbrugsmarkederne og sørge for passende krav til forebyggelse af systemiske risici og manipulerende metoder, herunder marginkrav, positionsgrænser og tilbagebetaling af overskud som sanktion.

(9) Foranstaltninger til fremme af anvendelsen af CCP'er har vist sig ikke at være tilstrækkelige til at sikre clearing af standardiserede OTC-derivater. Det er derfor nødvendigt med ufravigelige CCP-clearingskrav for de OTC-derivater, der kan cleares.

(10) Medlemsstaterne vil muligvis vedtage divergerende nationale bestemmelser, hvilket kan forhindre det indre marked i at fungere effektivt og være til skade for markedsdeltagerne og den finansielle stabilitet. Det er ligeledes nødvendigt med en ensartet anvendelse af clearingsforpligtelsen i EU for at sikre et højt niveau af investorbeskyttelse og skabe lige vilkår for alle markedsdeltagere.

(11) Hvis man vil sikre, at clearingsforpligtelsen reducerer de systemiske risici, kræver det identifikation af de klasser af clearingskvalificerede derivater, der burde være underlagt denne forpligtelse. Der bør i forbindelse med denne procedure tages hensyn til, at ikke alle CCP-clearede OTC-derivater kan betragtes som egnede til obligatorisk CCP-clearing.

(12) I denne forordning fastsættes kriterierne for, hvilke OTC-derivater der kvalificeres til clearingsforpligtelsen. ESMA bør på grund af sin centrale rolle efter høring af Kommissionen og Det Europæiske Udvalg for Systemiske Risici, der er oprettet ved Europa-Parlamentets og Rådets forordning (EU) nr. 1092/2010 af 24. november 2010 om makrotilsyn på EU-plan med det finansielle system og om oprettelse af et europæisk udvalg for systemiske risici (8)(ESRB), afgøre, hvorvidt en klasse af derivater opfylder kravene for at være omfattet af clearingsforpligtelsen , om clearingsforpligtelsen bør finde anvendelse , og hvornår denne forpligtelse bør træde i kraft , herunder, hvor det er relevant, eventuelle gennemførelsesstandarder for indfasningen. En gradvis gennemførelse af clearingsforpligtelsen kunne enten være i henhold til andelen af de omfattede klasser, som skal cleares, eller i henhold til de typer af markedsdeltagere, som skal opfylde clearingsforpligtelsen. Bilateral clearing bør fortsat være tilladt, hvis forudsætningerne for clearing ikke er opfyldt for bestemte derivatkategorier inden for en derivatklasse, som det kan være tilfældet ved dækkede derivater.

(12a) For at fastslå, om en klasse af derivater er omfattet af clearingsforpligtelserne, bør ESMA tilstræbe at reducere den systemiske risiko og undgå systemiske konsekvenser. Dette indebærer, at der i forbindelse med vurderingen tages hensyn til faktorer, såsom den fremtidige dato for, hvornår clearingsforpligtelsen træder i kraft, de indbyrdes forbindelser inden for den relevante klasse af derivater på markedet, graden af kontraktmæssig og økonomisk standardisering af kontrakter, virkningen på resultaterne og konkurrenceevnen for EU-virksomheder på de globale markeder, CCP'ernes evne til operationelt og med hensyn til risikostyring at håndtere omfanget og forpligtelserne i dette direktiv, omfanget af afviklingsrisici og modpartskreditrisici og indvirkningen af omkostningerne på den virkelige økonomi og på investeringer i særdeleshed.

(12b) Valutamarkedets kendetegn (dagligt transaktionsvolumen, valutapar, betydningen af tredjelandstransaktioner, afviklingsrisikoen håndteret gennem en solid eksisterende mekanisme) kræver en passende ordning, som især skulle hvile på foreløbig international konvergens og gensidig anerkendelse af den relevante infrastruktur.

(12c) Ved udarbejdelsen af delegerede retsakter og tekniske gennemførelsesstandarder bør der især tages hensyn til de langsigtede opsparingsinstitutioners behov for at yde langsigtede opsparingsprodukter til forbrugerne. Denne forordning bør derfor ikke medføre urimeligt store udgifter for langsigtede opsparingsinstitutioner. Et redskab til at nå dette mål er korrekt anvendelse af proportionalitetsprincippet.

(12d) For langsigtede opsparingsinstitutioner bør det være tilladt at anføre statsobligationer og virksomhedsobligationer af høj kvalitet som et alternativ til kontante midler til at dække initial- og variationsmarginer.

(13) For at der kan foretages clearing af en OTC-derivatkontrakt, er det nødvendigt at begge parter giver deres samtykke. Undtagelserne fra clearingsforpligtelsen bør derfor udformes restriktivt, da de ellers gør systemet mindre effektivt, fordelene ved CCP-clearingen går tabt, og det kan føre til regelarbitrage mellem grupper af markedsdeltagere. Ikke desto mindre bør Kommissionen og ESMA sikre, at obligatoriske clearingsordninger også beskytter investorerne.

(13a) Generelt bør forpligtelserne i henhold til denne forordning kun finde anvendelse på fremtidige transaktioner, således at en glidende overgang bliver mulig, systemstabiliteten forbedres og det efterfølgende tilpasningsbehov samtidig reduceres. I den forbindelse bør clearings- og indberetningsforpligtelser behandles forskelligt. Mens en efterfølgende clearingsforpligtelse af juridiske årsager dårligt kan lade sig gøre på grund af behovet for efterfølgende sikring, forholder det sig ikke på samme måde med en indberetningsforpligtelse med tilbagevirkende kraft. På dette område kunne der på grundlag af resultaterne af en konsekvensanalyse og for de enkelte derivatklasser, tekniske forudsætninger og restløbetider fastsættes regler for en indberetningsforpligtelse med tilbagevirkende kraft.

(14) OTC-derivater, der ikke betragtes som egnede til CCP-clearing, medfører fortsat modpartskreditrisiko, hvorfor der bør fastsættes regler for at styre denne risiko. Disse regler bør kun finde anvendelse på markedsdeltagere, der er omfattet af clearingsforpligtelsen.

(14a) Det er vigtigt, at den nødvendige forskelsbehandling af ikke-finansielle modparter udvides fra denne forordning til Europa-Parlamentets og Rådets direktiv 2006/48/EF af 14. juni 2006 om adgang til at optage og udøve virksomhed som kreditinstitut (9) og Europa-Parlamentets og Rådets direktiv 2006/49/EF om kravene til investeringsselskabers og kreditinstitutters kapitalgrundlag (10). Modparter, som ikke er forpligtet til central clearing, bør ikke pålægges større kapitaludgifter på fortsatte bilaterale ordninger.

(14b) De forskriftsmæssige kapitaludgifter for de finansielle modparter vedrørende OTC-derivater, der cleares bilateralt og ikke af et centralt clearingcenter, bør kunne beregnes på baggrund af størrelsen af det potentielle tab i forbindelse med risikoen for misligholdelse for hver modpart.

(15) Reglerne for clearings- og indberetningsforpligtelserne og reglerne for risikoreduktionsteknikker med hensyn til OTC-derivatkontrakter, der ikke cleares af en CCP, bør finde anvendelse på finansielle modparter, særlig investeringsselskaber , der er godkendt i overensstemmelse med direktiv 2004/39/EF, kreditinstitutter godkendt i overensstemmelse med direktiv 2006/48/EF, forsikringsvirksomheder godkendt i overensstemmelse med Rådets første direktiv 73/239/EØF af 24. juli 1973 om samordning af de administrativt eller ved lov fastsatte bestemmelser om adgang til udøvelse af direkte forsikringsvirksomhed bortset fra livsforsikring (11), forsikringsselskaber godkendt i overensstemmelse med Europa-Parlamentets og Rådets direktiv 2002/83/EF af 5. november 2002 om livsforsikring (12), genforsikringsselskaber godkendt i overensstemmelse med Europa-Parlamentets og Rådets direktiv 2005/68/EF af 16. november 2005 om genforsikringsvirksomhed (13), institutter for kollektiv investering i værdipapirer godkendt i overensstemmelse med Europa-Parlamentets og Rådets direktiv 2009/65/EF af 13. juli 2009 om samordning af love og administrative bestemmelser om visse institutter for kollektiv investering i værdipapirer (investeringsinstitutter) (14), og alternative investeringsfonde , der forvaltes af forvaltere af alternative investeringsfonde godkendt eller registreret i overensstemmelse med Europa-Parlamentets og Rådets direktiv 2011/61/EU af 8. juni 2011 om forvaltere af alternative investeringsfonde (15) .

(15a) Aktiviteterne i investeringsinstitutter, som kun i ringe omfang beskæftiger sig med derivatforretninger, bør undersøges med henblik på at fastlægge på hvilket konkret grundlag disse institutter bør betragtes som finansiel modpart i denne forordnings forstand. I den forbindelse bør konkurrencefordrejning forhindres og misbrug vanskeliggøres. Derfor bør clearingsgrænseværdien for ikke-finansielle modparter ikke automatisk anvendes for investeringsinstitutter. I stedet bør en snævert defineret undtagelsesbestemmelse overvejes og indføres.

(15b) Investeringsinstitutter bør være omfattet af denne forordning, da investeringsinstitutters diversificerede investeringspolitikker også omfatter transaktioner med derivatkontrakter. Investeringsinstitutter er vokset betydeligt i de seneste år og skønnes at udgøre 50 % af Unionens BNP, og de har også global systemisk betydning i kraft af deres betydelige investeringskapacitet.

(15c) Pensionsfonde, som defineret i Europa-Parlamentets og Rådets direktiv 2003/41/EF af 3. juni 2003 om arbejdsmarkedsrelaterede pensionskassers aktiviteter og tilsynet hermed (16), med en risikosky risikoprofil, som bruger derivater til at dække deres pensionsforpligtelsesrisici, bør være omfattet at indberetningsforpligtelserne og risikoreduktionsteknikkerne for OTC-derivatkontrakter, som ikke cleares af en CCP, som fastsat i denne forordning. For at undgå uforholdsmæssige udgifter for pensionister, bør disse pensioner dog ikke være omfattet af clearingsforpligtelsen.

(16) De regler, der finder anvendelse på finansielle modparter, bør i givet fald også finde anvendelse på ikke-finansielle modparter. Det anerkendes, at ikke-finansielle modparter anvender OTC-kontrakter til at gardere sig mod forretningsmæssige risici, der er direkte forbundet med deres forretningsaktiviteter. Hvad angår bestemmelsen af, hvorvidt en ikke-finansiel modpart skal være underlagt clearingsforpligtelsen, bør der tages hensyn til formålet, hvortil den ikke-finansielle modpart anvender OTC-derivater, og til omfanget af eksponeringer, som denne modpart har i disse instrumenter. Ikke-finansielle modparter bør forklare brugen af derivater i deres årsrapport eller med andre passende midler. Ved fastsættelsen af grænseværdien for clearingsforpligtelsen, bør ESMA høre alle relevante myndigheder, f.eks. reguleringsmyndigheder med ansvar for råvaremarkederne, og de ikke-finansielle modparter for at sikre, at der tages behørigt hensyn til de særlige forhold, der gør sig gældende inden for disse sektorer. Kommissionen bør desuden senest den 31. december 2013 foretage en vurdering af den systemiske betydning af ikke-finansielle virksomheders transaktioner med OTC-derivater i forskellige sektorer, herunder energisektoren. Såfremt et tilsvarende EU-regelsæt skulle træde i kraft for specifikke sektorer, bør Kommissionen straks undersøge, hvorvidt sektoren kan undtages fra denne forordnings anvendelsesområde, og forelægge passende lovforslag herom.

(16a) Clearingsgrænseværdien for ikke-finansielle modparter er en meget vigtig størrelse for alle markedsdeltagere. Ved fastlæggelsen af clearingsgrænseværdien bør både kvalitative og kvantitative tilgange undersøges og afvejes. Såfremt det er hensigtsmæssigt, bør en vidtgående standardisering af OTC-kontrakter tilstræbes, og betydningen af en risikobegrænsning for ikke-finansielle modparter inden for rammerne af deres normale forretningsaktiviteter bør anerkendes. Indførelsen af grænseværdier, der retter sig efter virksomhedens relevans på det samlede marked eller et OTC-markedssegment, kunne f.eks. suppleres med risikonøgletal for virksomhederne.

(16b) For at kunne undtage små og mellemstore virksomheder (SMV) fra clearingsforpligtelsen, bør det undersøges, hvorvidt der kan indføres brancherelaterede OTC-clearingsgrænseværdier, der afhænger af en virksomheds samlede kontraktvolumen. Endvidere bør ESMA undersøge, om der, for så vidt angår SMV, kunne indføres en de-minimisregel for indberetningspligten.

(16c) Kommissionen bør sikre, at ikke-finansielle modparters nødvendige og rimelige brug af OTC-derivater til at dække markedsrisici på grundlag af forretningsaktiviteter ikke undergraves med hensyn til prissætning eller tilgængelighed af fremtidige lovgivningsmæssige forslag.

(17) En kontrakt, der indgås af en fond, uanset om den forvaltes af en fondsforvalter, bør ikke betragtes som værende omfattet af denne forordning.

(18) Centralbanker og andre nationale organer, der varetager lignende opgaver, andre offentlige institutioner, der har ansvaret for forvaltningen af den offentlige gæld, eller som deltager heri, samt multilaterale udviklingsbanker som anført i afsnit 4.2, del 1, i bilag VI til ▐ direktiv 2006/48/EF , Den Internationale Betalingsbank og andre offentlige enheder som fastlagt i artikel 4, nr. 18), i direktiv 2006/48/EF, bør ikke være omfattet af denne forordning for således ikke at begrænse deres beføjelser til i givet fald at gribe ind for at stabilisere markedet. For offentlige enheder i henhold til artikel 4, nr. 18), i direktiv 2006/48/EF, der ejes af centralregeringer, og som er omfattet af særlige garantiordninger, bør det på forhånd undersøges, om det kunne forsvares at indføre særlige undtagelsesbestemmelser med hensyn til clearing.

(19) Da det ikke er alle de markedsdeltagere, som er omfattet af clearingsforpligtelsen, som er i stand til at blive clearingsmedlemmer af CCP'en (eller kunder hos clearingsmedlemmer) , bør de have adgang til CCP'er som kunder eller gennem investeringsfirmaer eller kreditinstitutter, som selv er kunder .

(20) Indførelsen af en clearingsforpligtelse sammen med en procedure til bestemmelse af, hvilke CCP'er der kan anvendes i forbindelse med denne forpligtelse, kan føre til utilsigtet konkurrenceforvridning på markedet for OTC-derivater. En CCP kan eksempelvis nægte at cleare transaktioner, der foretages inden for visse handelssystemer, fordi den pågældende CCP ejes af et konkurrerende handelssystem. For at undgå denne form for diskriminerende praksis bør CCP'er ▐ cleare transaktioner, der gennemføres inden for forskellige handelssystemer, såfremt disse handelssystemer opfylder de driftsmæssige og tekniske krav, der fastsættes af CCP'en , uden henvisning til de aftaledokumenter som ligger til grund for parternes afslutning af den pågældende OTC-derivatforretning, såfremt de pågældende dokumenter er i overensstemmelse med markedsstandarden. Generelt bør Kommissionen fortsat nøje følge udviklingen på markedet for OTC-derivater, og den bør i givet fald gribe ind for at forhindre sådanne konkurrenceforvridninger i at opstå i det indre marked.

(21) For at identificere de relevante klasser af OTC-derivater, der bør være omfattet af clearingsforpligtelsen, grænseværdierne og de systemisk relevante ikke-finansielle modparter, er det nødvendigt med pålidelige data. Det er af reguleringsmæssige årsager derfor vigtigt, at der på EU-niveau fastsættes fælles dataindberetningskrav om OTC-derivater. Der er desuden behov for en tilbagevirkende indberetningsforpligtelse, som skal være så vidtgående som muligt, for både finansielle modparter og ikke-finansielle modparter over grænseværdien med henblik på at give ESMA sammenlignelige data. Hvis en sådan tilbagevirkende indberetning ikke er mulig for nogle klasser af OTC-derivater, bør det pågældende transaktionsregister gives en passende begrundelse.

(22) Det er vigtigt, at markedsdeltagere indberetter alle detaljer vedrørende OTC-derivatkontrakter, som de har indgået, til transaktionsregistre. Man vil således kunne sikre, at oplysninger om de risici, der er knyttet til OTC-derivatmarkeder, lagres centralt og er nemt tilgængelige for ESMA, de relevante kompetente myndigheder og de relevante centralbanker i Det Europæiske System af Centralbanker (ESCB). Kommissionen og ESMA bør overveje at udvide anvendelsesområdet for indberetningsforpligtelsen til indbyggede derivater.

(22a) Arbejdsmarkedsrelaterede pensionskasser som defineret i artikel 6, litra a), i direktiv 2003/41/EF eller ordninger, der tilbyder samme grad af risikobegrænsning og er anerkendt i henhold til national lovgivning med henblik på pensionskasser, der anvender derivatkontrakter, som på en objektivt målbar måde nedbringer risici, der er direkte forbundet med solvensen i den institution, der driver en pensionsordning, bør være underlagt bestemmelserne for bilateral sikkerhedsstillelse som fastsat i denne forordning, der skal revideres i 2014.

(23) For at få et fyldestgørende billede af markedet og med henblik på at vurdere den systemiske risiko bør både clearede og ikke-clearede kontrakter indberettes til transaktionsregistre.

(23a) ESMA, EIOPA og EBA bør have tilstrækkelige ressourcer til effektivt at udføre de opgaver, de tildeles i medfør af denne forordning.

(24) Forpligtelsen til at indberette enhver ændring eller afslutning af en kontrakt bør finde anvendelse på de oprindelige modparter af den pågældende kontrakt og på enhver anden enhed, der indberetter på vegne af de oprindelige modparter. Det bør ikke betragtes som et brud på tavshedspligten, når en modpart eller dennes ansatte i henhold til denne forordning indberetter alle detaljer om en kontrakt til et transaktionsregister på vegne af en anden modpart.

(25) Der bør for så vidt angår clearings- og indberetningsforpligtelserne fastsættes sanktioner, der er effektive, står i et rimeligt forhold til overtrædelsen og har en præventiv virkning. Medlemsstaterne bør håndhæve disse sanktioner på en sådan måde, at reglerne ikke mister deres effektivitet. Medlemsstaterne bør sikre at pålagte sanktioner offentliggøres, og at evalueringsrapporter om effektiviteten af de eksisterende regler offentliggøres med regelmæssige mellemrum.

(26) Godkendelsen af en CCP bør være betinget af et minimumsbeløb som startkapital. En CCP's kapital, herunder tilbageholdt overskud og reserver, bør til enhver tid stå i forhold til CCP'ens størrelse og aktiviteter for at sikre, at den er tilstrækkeligt kapitaliseret mod operationelle og residuelle risici, og at den er i stand til i givet fald at gennemføre en velordnet afvikling eller omstrukturering af sine aktiviteter.

(27) Da der med denne forordning indføres en retlig forpligtelse til at foretage clearing gennem specifikke CCP'er af reguleringsmæssige årsager, er det vigtigt at sikre, at disse CCP'er er sikre og solide samt til enhver tid opfylder de strenge krav til organisation, god forretningsskik og tilsyn, der fastsættes i denne forordning. For at sikre en ensartet anvendelse af denne forordning , bør disse krav finde anvendelse på clearingen af alle finansielle instrumenter, som CCP'er beskæftiger sig med.

(27a) Den relevante kompetente myndighed bør sikre sig, at en CCP opretholder tilstrækkelige disponible finansielle ressourcer (som bør omfatte et minimumsbidrag af egne midler fra CCP), i overensstemmelse med retningslinjerne udstedt af ESMA.

(28) Det er derfor af regulerings- og harmoniseringsmæssige hensyn nødvendigt at sikre, at finansielle modparter kun anvender CCP'er, der opfylder kravene i denne forordning.

(29) Et nødvendigt modstykke til forpligtelsen til at cleare OTC-derivater er direkte regler for godkendelse af og tilsyn med CCP'er. Det er hensigtsmæssigt, at de nationale kompetente myndigheder bevarer det fulde ansvar for alle aspekter i forbindelse med godkendelse af og tilsyn med CCP'er, herunder ansvaret for at kontrollere, om den ansøgende CCP overholder denne forordning og Europa-Parlamentets og Rådets direktiv 98/26/EF af 19. maj 1998 om endelig afregning i betalingssystemer og værdipapirafviklingssystemer (17), eftersom disse nationale kompetente myndigheder er bedst placeret til at undersøge, hvordan disse CCP'er fungerer på daglig basis, til at foretage regelmæssig kontrol og til i givet fald at træffe de nødvendige foranstaltninger.

(30) Hvis en CCP risikerer insolvens, ligger det finanspolitiske ansvar hovedsagelig på den medlemsstat, hvor CCP'en er etableret. Det følger heraf, at det er den relevante kompetente myndighed i denne medlemsstat, som bør godkende og føre tilsyn med den pågældende CCP. Eftersom en CCP's clearingsmedlemmer kan være etableret i forskellige medlemsstater og de er de første, som vil blive berørt af CCP'ens misligholdelse, bør ESMA deltage i godkendelses- og tilsynsprocedurerne ▐. Man vil således kunne undgå divergerende nationale bestemmelser eller praksis samt hindringer for det indre marked. ESMA bør inddrage andre kompetente myndigheder i de berørte medlemsstater i forberedelsen af anbefalinger og afgørelser.

(31) Det er nødvendigt at udbygge bestemmelserne om udveksling af oplysninger mellem de kompetente myndigheder og skærpe deres forpligtelse til at yde hinanden bistand og til at samarbejde. ▐ Det er i forbindelse med udvekslingen af oplysninger nødvendigt med en streng tjenstlig tavshedspligt. OTC-derivatkontrakter har store konsekvenser, og det er derfor vigtigt, at andre regulerende myndigheder har adgang til de nødvendige oplysninger til udøvelse af deres hverv.

(31a) Intet i denne forordning bør forsøge at begrænse eller forhindre en CCP i en jurisdiktion i at cleare et produkt udstedt i en anden medlemsstats valuta eller et tredjelands valuta, eller at kræve, at en CCP skal have en banklicens for at have adgang til dag til dag-centralbankslikviditet.

(32) ▐ Som følge af de finansielle markeders globale karakter er aftaler for CCP'er, der er etableret i tredjelande, om levering af clearingsserviceydelser i Den Europæiske Union nødvendige. Sådanne aftaler bør omfatte at ESMA og den kompetente myndighed i den medlemsstat, den pågældende CCP agter at levere clearingsserviceydelser i, godkender en CCP, der er etableret i et tredjeland, eller at Kommissionen indrømmer en undtagelse fra betingelserne og proceduren for godkendelse, såfremt Kommissionen har konstateret, at det pågældende tredjelands retlige og tilsynsmæssige rammer anses for at være ækvivalente med EU's rammer, og at de nødvendige betingelser er opfyldt. I denne forbindelse vil aftaler med EU's væsentligste internationale partnere have stor betydning for at skabe lige vilkår på verdensplan og sikre finansiel stabilitet.

(32a) Den 16. september 2010 blev Det Europæiske Råd enige om, at det var nødvendigt, at Unionen fremmer sine egne interesser og værdier mere selvsikkert og i en ånd af gensidighed og gensidige fordele i forbindelse med Unionens eksterne forbindelser og tager skridt til bl.a. at sikre større markedsadgang for europæiske virksomheder og uddybe det regulatoriske samarbejde med de vigtigste handelspartnere.

(33) CCP'er bør have solide forvaltningsordninger, den øverste ledelse bør have et godt omdømme, og bestyrelsen bør bestå af uafhængige medlemmer, uanset ejerstrukturen. Mindst en tredjedel, og ikke mindre end to, af bestyrelsens medlemmer bør være uafhængige. Disse uafhængige medlemmer bør ikke fungere som uafhængige medlemmer i mere end en CCP. Deres vederlag bør ikke på nogen måde være knyttet til CCP'ens resultater. En CCP's forskellige former for forvaltningsordninger og ejerstruktur kan imidlertid påvirke dens vilje eller evne til at cleare visse produkter. Det er således hensigtsmæssigt, at de uafhængige medlemmer af bestyrelsen og risikoudvalget, der nedsættes af CCP'en, bør tage sig af enhver potentiel interessekonflikt i CCP'en. Clearingmedlemmer og kunder skal være tilstrækkeligt repræsenteret, da de vil kunne blive berørt af CCP'ens beslutninger.

(34) En CCP kan outsource andre funktioner end risikostyringsfunktionerne, men kun i det omfang disse outsourcede funktioner ikke påvirker CCP'ens egentlige drift og dens evne til at styre risici. Outsourcing af funktioner bør godkendes af CCP'ens risikoudvalg.

(35) Kravene om deltagelse for en CCP bør derfor være gennemsigtige, forholdsmæssige og ikke-diskriminerende og bør give mulighed for fjernadgang i det omfang, at dette ikke udsætter CCP'en for yderligere risici.

(36) Kunder og clearingsmedlemmer, der clearer deres OTC-derivater gennem CCP'er, bør sikres et højt beskyttelsesniveau. Det faktiske beskyttelsesniveau afhænger af det adskillelsesniveau, som disse kunder vælger. Mellemled bør holde deres egne og deres kunders aktiver adskilt. CCP'erne bør af denne grund føre ajourførte og nemt identificerbare fortegnelser. Endvidere bør medlemmernes konti i tilfælde af misligholdelse kunne overføres til andre medlemmer.

(36a) Enhver retsusikkerhed omkring effektiviteten og håndhævelsen en CCP's regler og procedurer vedrørende adskillelse af clearingsmedlemmernes og deres kunders aktiver og forpligtelser samt overførsel af positioner i tilfælde af forud definerede begivenheder ville undergrave en CCP's stabilitet. Udløsningsbegivenheden bør defineres på forhånd af hensyn til den nødvendige sikkerhed omkring beskyttelsens rækkevidde.

(37) CCP'er bør have en solid risikostyringsstruktur med henblik på at styre kreditrisici, likviditetsrisici samt operationelle og andre risici, herunder de risici, som de er udsat for eller påfører andre enheder som følge af et indbyrdes afhængighedsforhold. CCP'er bør have passende procedurer og mekanismer til at håndtere et clearingsmedlems misligholdelse. For at reducere afsmitningseffekten af en sådan misligholdelse bør CCP'er have strenge krav til deltagelse, opkræver passende initialmarginer og oprette en misligholdelsesfond samt råde over andre finansielle ressourcer til at dække potentielle tab. Hovedformålet med en CCP bør fortsat være at udvikle en yderst solid risikostyring. Den kan dog tilpasse sine karakteristika til clearingsmedlemmernes kunders specifikke aktiviteter og risikoprofiler, og hvis det anses for passende, kan den lade de særdeles likvide aktiver, der accepteres som sikkerhed, omfatte i det mindste likvide midler og statsobligationer underlagt passende haircuts.

(37a) CCP'ernes risikostyringsfunktioner bør være forsvarlige og bør ikke overføre risiko til skatteyderne.

(37b) Rådet for Finansiel Stabilitet har udpeget CCP'er som systemisk vigtige institutioner. Der findes ingen fælles praksis internationalt eller i Unionen med hensyn de betingelser, hvorunder CCP'er kan få adgang til centralbankslikviditet, eller om de skal have en godkendelse som kreditinstitutioner. Gennemførelsen af clearingsforpligtelsen i henhold til denne forordning vil muligvis øge CCP'ernes systemiske betydning og behovet for likviditet. Kommissionen bør derfor opfordres til at tage højde for resultaterne af det løbende arbejde mellem centralbanker, i samarbejde med ESCB at vurdere det eventuelle behov for foranstaltninger, som kan lette CCP'ens adgang til centralbankslikviditet i en eller flere valutaer, og at rapportere til Europa-Parlamentet og Rådet.

(38) Margin calls og haircuts i forbindelse med sikkerhedsstillelse kan have procykliske effekter. CCP'er, kompetente myndigheder og ESMA bør derfor træffe foranstaltninger til at forebygge og kontrollere eventuelle procykliske effekter i CCP'ernes risikostyringspraksis, dog uden at forringe CCP'ernes soliditet og finansielle sikkerhed.

(39) Eksponeringsforvaltning er en væsentlig del af clearingsprocessen. Der bør gives adgang til og tillades anvendelse af de relevante prisfastsættelseskilder for at kunne levere clearingsserviceydelser generelt. Sådanne prisfastsættelseskilder bør omfatte ▐ de kilder, der vedrører indekser, som anvendes som referencer for derivater eller andre finansielle instrumenter.

(40) Marginer er CCP'ernes forreste forsvarslinje. Selv om CCP'erne bør investere de marginer, der modtages, på forsigtig vis, bør de gøre en yderligere indsats for at sikre en passende beskyttelse af marginer for at garantere, at de returneres rettidigt til de ikke-misligholdende clearingmedlemmer eller til en interoperabel CCP, når CCP'en opkræver disse misligholdelsesmarginer.

(40a) Adgang til passende likviditet er afgørende for en CCP. En sådan likviditet kan forefindes i form af adgang til centralbankslikviditet eller til kreditværdig og pålidelig forretningsbankslikviditet, eller en kombination heraf.

(41) "Den europæiske adfærdskodeks for clearing og afvikling" af 7. november 2006 (18) indeholder frivillige rammebestemmelser for etablering af forbindelser mellem CCP'er og transaktionsregistre. Efterhandelssektoren er dog fortsat opdelt efter nationale linjer, hvilket øger omkostningerne ved den grænseoverskridende handel og hindrer harmonisering. Det er derfor nødvendigt at fastsætte betingelserne for etablering af interoperabilitetsaftaler mellem CCP'er, dog kun i det omfang disse ikke udsætter de pågældende CCP'er for risici, der ikke styres på passende vis.

(42) Interoperabilitetsaftaler kan generelt være vigtige værktøjer for øget integration af efterhandelsmarkedet i EU, og der bør derfor fastsættes bestemmelser på dette område. Interoperabilitetsaftaler kan imidlertid udsætte CCP'er for supplerende risici. På grund af den øgede kompleksitet i forbindelse med en interoperabilitetsaftale mellem CCP'er, der foretager clearing af OTC-derivatkontrakter, er det på nuværende tidspunkt hensigtsmæssigt at kræve en overgangsperiode på tre år mellem modtagelsen af clearingsgodkendelsen for derivater og berettigelsen til at ansøge om autorisation for interoperabilitet samt at begrænse anvendelsesområdet for interoperabilitetsaftaler til efterfølgende kontante værdipapirer (cash securities). ESMA bør imidlertid senest den 30. september 2014 fremlægge en rapport til Kommissionen, hvoraf det skal fremgå, om og hvornår det er hensigtsmæssigt at udvide anvendelsesområdet til andre finansielle instrumenter.

(43) Transaktionsregistre indsamler data til reguleringsmæssige formål, som er relevante for myndighederne i alle medlemsstater. ▐ ESMA bør være ansvarlig for registrering, tilbagetrækning af registrering og overvågning af transaktionsregistre.

(44) Da reguleringsmyndigheder, CCP'er og andre markedsdeltagere er afhængige af de data, der opbevares af transaktionsregistre, er det nødvendigt at sikre, at disse transaktionsregistre er underlagt strenge registrerings- og datastyringskrav.

(45) De priser og gebyrer, der anvendes i forbindelse med de serviceydelser, som leveres af CCP'er , deres medlemmer og transaktionsregistre, bør være gennemsigtige for at give markedsdeltagerne mulighed for at foretage et informeret valg.

(45a) Der er områder inden for finansielle tjenesteydelser og handel med derivatkontrakter, hvor der også kan forekomme kommercielle og intellektuelle ejendomsrettigheder. I tilfælde, hvor disse er knyttet til produkter eller tjenesteydelser, som er blevet eller indvirker på industrielle standarder, bør det være et krav, at licenser er tilgængelige på forholdsmæssige, fair, fornuftige og ikkediskriminerende vilkår.

(46) ESMA bør kunne foreslå Kommissionen at pålægge tvangsbøder. Disse tvangsbøder bør have til formål at opnå, at en overtrædelse, som ESMA har konstateret, bringes til ophør, at udtømmende og korrekte oplysninger, som ESMA har anmodet om, afgives, og at transaktionsregistre, CCP'er, deres medlemmer og andre personer underkaster sig en undersøgelse. Med henblik på forebyggelse og for at tvinge transaktionsregistre , CCP'er og deres medlemmer til at overholde forordningen bør Kommissionen endvidere også kunne pålægge bøder efter anmodning fra ESMA i tilfælde af forsætlig eller uagtsom overtrædelse af specifikke bestemmelser i forordningen. Bøderne skal have en præventiv virkning og stå i et rimeligt forhold til overtrædelsens art og alvor, overtrædelsens varighed og det berørte transaktionsregisters , CCP's eller medlems økonomiske formåen.

(47) For at kunne føre effektivt tilsyn med transaktionsregistre , CCP'er og deres medlemmer bør ESMA have ret til at foretage undersøgelser og kontrolbesøg på stedet.

(48) Det er vigtigt, at medlemsstaterne og ESMA beskytter fysiske personers ret til privatlivets fred i forbindelse med behandlingen af personoplysninger i henhold til Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (19).

(49) Det er vigtigt, at der med hensyn til kravene til CCP'er og transaktionsregistre sikres international konvergens. Denne forordning følger anbefalingerne fra CPSS-IOSCO og ESCB-CESR og skaber nogle rammer på EU-niveau, inden for hvilke CCP'erne kan operere på sikker vis. ESMA bør ved udarbejdelsen af forskriftsmæssige tekniske standarder samt af retningslinjer og anbefalinger i henhold til denne forordning tage behørigt hensyn til dette arbejde.

(50) Beføjelsen til at vedtage retsakter i henhold til artikel 290 i traktaten om Den Europæiske Unions funktionsmåde og beføjelsen til at godkende reguleringsmæssige tekniske standarder i overensstemmelse med artikel 10-14 i forordning (EU) nr. 1095/2010 bør delegeres til Kommissionen for så vidt angår det detaljerede indhold af underretningen til ESMA og af registret og for så vidt angår de kriterier, der skal ligge til grund for ESMA's afgørelse om, hvorvidt clearingsforpligtelsen finder anvendelse, om grænseværdien for information og clearing, om kontraktens maksimalt tilladte forsinkelse, om likviditet, om de elementer, ledelsesprincipperne mindst skal indeholde, om nærmere detaljer vedrørende registerføring, om de elementer, driftskontinuitetsplanen mindst skal indeholde, og om de serviceydelser, der skal sikres, om procentsatser og tidshorisonten for marginkrav, om ekstreme markedsforhold, om særdeles likvid sikkerhed og haircuts, om særdeles likvide finansielle instrumenter og koncentrationsgrænser, om nærmere detaljer for gennemførelse af tester, om nærmere detaljer vedrørende anvendelsen af transaktionsregistre for registrering hos ESMA, om bøder og nærmere detaljer vedrørende de oplysninger, transaktionsregistre skal stille til rådighed, som omhandlet i denne forordning. Kommissionen bør ved fastsættelsen af de delegerede retsakter anvende ekspertisen fra de relevante ESA'er (ESMA, EBA og EIOPA). Hvad angår ESMA's ekspertise vedrørende værdipapirer og værdipapirmarkeder bør ESMA spille en central rolle i rådgivningen af Kommissionen i forbindelse med udarbejdelsen af de delegerede retsakter. ESMA bør dog om nødvendigt ▐ rådføre sig med EBA og EIOPA . [Ændring 16]

(50a) Som led i forberedelsen af fastlæggelsen af tekniske retningslinjer og forskriftsmæssige tekniske standarder, og navnlig i forbindelse med fastlæggelsen af clearingsgrænseværdien i overensstemmelse med denne forordning for ikke-finansielle modparter, bør ESMA gennemføre offentlige høringer af markedsdeltagerne.

(51) For at sikre ensartede betingelser for gennemførelsen af denne forordning bør Kommissionen tillægges gennemførelsesbeføjelser. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (20). [Ændring 17]

(52) Målene for denne forordning, nemlig fastsættelsen af fælles bestemmelser om OTC-derivatkontrakter og om CCP'ers og transaktionsregistres aktiviteter, kan ikke i tilstrækkelig grad opfyldes af medlemsstaterne og kan derfor på grund af foranstaltningens omfang bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne forordning ikke ud over, hvad der er nødvendigt for at nå disse mål.

(53) Det blev med hensyn til bestemmelserne om interoperable systemer anset for hensigtsmæssigt at ændre direktiv 98/26/EF for at beskytte systemoperatørers rettigheder, når disse stiller sikkerhed til en modtagende systemoperatør i tilfælde af insolvensbehandling mod denne modtagende systemoperatør.

(53a) For at sikre sammenhængende og effektiv lovgivning og på grund af de tætte forbindelser mellem handel og efterhandel bør denne forordning tilpasses direktiv 2004/39/EF, der fastlægger, hvilke rimelige krav til handelssystemet der skal stilles til systemer, hvor OTC-derivater som defineret i EMIR udføres. Disse krav kan omfatte gennemsigtighed, adgang, ordreudførelse, overvågning, robusthed og systemsikkerhed samt andre nødvendige krav.

(53b) Salg af komplekse derivatprodukter til lokale offentlige myndigheder kræver særlig opmærksomhed. Kommissionen bør inkludere specifikke forslag i den kommende revision af direktiv 2004/39/EF, som tager højde for disse spørgsmål. Disse forslag vil omfatte specifik pligt til at udvise omhu samt informations- og oplysningskrav -

VEDTAGET DENNE FORORDNING:

Afsnit I

Genstand, anvendelsesområde og definitioner

Artikel 1

Genstand og anvendelsesområde

1. Ved denne forordning fastsættes fælles krav til derivativkontrakter , særlige bestemmelser til forbedring af gennemsigtigheden og risikostyringen af markedet for OTC-derivater samt fælles krav til, hvorledes CCP'er og transaktionsregistre udøver deres aktiviteter.

For at sikre en ensartet anvendelse af denne forordning udarbejder ESMA udkast til reguleringsmæssige tekniske standarder med retningslinjer for fortolkningen og anvendelsen af afsnit C, nr. 4) til 10), i bilag I til direktiv 2004/39/EF for så vidt angår denne forordning.

ESMA forelægger udkast til disse forskriftsmæssige tekniske standarder for Kommissionen senest 30. juni 2012.

Kommissionen tillægges beføjelser til at vedtage de i andet afsnit omhandlede reguleringsmæssige tekniske standarder i overensstemmelse med artikel 10-14 i forordning (EU) nr. 1095/2010. [Ændring 18]

2. Denne forordning finder anvendelse på CCP'er og deres clearingsmedlemmer , finansielle modparter og transaktionsregistre. Den finder ligeledes anvendelse på ikke-finansielle modparter, når der er fastsat bestemmelse herom.

3. Afsnit V finder kun anvendelse på værdipapirer og pengemarkedsinstrumenter som defineret i artikel 4, stk. 1, nr. 18), litra a) og b), og artikel 4, stk. 1, nr. 19), i direktiv 2004/39/EF.

4. Clearingsforpligtelserne i denne forordning finder ikke anvendelse på:

a) medlemmer af ESCB og andre nationale organer med lignende funktioner samt andre offentlige organer, der har ansvar for forvaltningen af den offentlige gæld, eller som deltager heri

b) multilaterale udviklingsbanker som omhandlet i del 1, afsnit 4.2, i bilag VI til direktiv 2006/48/EF

ba) Den Internationale Betalingsbank.

4a. Yderligere undtagelser fra denne forordning kræver en særskilt forordning fra Europa-Parlamentet og Rådet, der udarbejdes på grundlag af internationale standarder og tilsvarende sektorspecifikke EU-bestemmelser.

Artikel 2

Definitioner

1. I denne forordning forstås ved:

1) "central modpart" eller "CCP": en enhed, som retligt intervenerer mellem modparterne i kontrakter, der handles på et eller flere finansielle markeder, ved at blive køber over for hver sælger og sælger over for hver køber, og som er ansvarlig for driften af et clearingssystem

2) "transaktionsregister": en enhed, der på central vis indsamler og vedligeholder registre over ▐ derivater

3) "clearing": selve processen hvorved en tredjepart indgår direkte eller indirekte mellem transaktionens modparter med henblik på at overtage deres rettigheder og forpligtelser

4) "derivatklasse": en undergruppe af derivater med samme og væsentlige karakteristika, som omfatter mindst forholdet til det underliggende aktiv, det underliggende aktivs type, betalingsprofil og nominelle valuta. Derivater i samme klasse kan have forskellig løbetid

5) "OTC-derivater": derivatkontrakter, hvis gennemførelse ikke finder sted på et reguleret marked eller på et tredjelandsmarked, der betragtes som ækvivalent med et reguleret marked, eller på et andet organiseret handelssystem oprettet i henhold til Europa-Parlamentets og Rådets direktiv 2004/109/EF af 15. december 2004 om harmonisering af gennemsigtighedskrav i forbindelse med oplysninger om udstedere, hvis værdipapirer er optaget til handel på et reguleret marked (21), der clearer sådanne kontrakter gennem en CCP

5a) "reguleret marked": et multilateralt system som defineret i artikel 4, stk. 1, nr. 14, i direktiv 2004/39/EF

5b) "multilateral handelsfacilitet" eller "MHF": et multilateralt system som defineret i artikel 4, stk. 1, nr. 15, i direktiv 2004/39/EF

6) "finansiel modpart": en virksomhed, som er etableret i Unionen, og som er et investeringsselskab, som er godkendt i overensstemmelse med direktiv 2004/39/EF, et kreditinstitut , som er godkendt i overensstemmelse med direktiv 2006/48/EF, en forsikringsvirksomhed , som er godkendt i overensstemmelse med direktiv 73/239/EØF, et forsikringsselskab , som er godkendt i overensstemmelse med direktiv 2002/83/EF, et genforsikringsselskab , som er godkendt i overensstemmelse med direktiv 2005/68/EF, et investeringsinstitut , som er godkendt i overensstemmelse med direktiv 2009/65/EF, en arbejdsmarkedsrelateret pensionskasse , som er godkendt i overensstemmelse med direktiv 2003/41/EF eller ▐ en alternativ investeringsfond , som er godkendt i overensstemmelse med direktiv 2011/61/EU

7) "ikke-finansiel modpart": andre selskaber end de i nr. 1) og 6) anførte selskaber, der er etableret i EU

7a) "markedsrelateret pensionsordning": en pensionsordning oprettet i henhold til direktiv 2003/41/EF, herunder de autoriserede enheder, der er ansvarlige for forvaltningen af arbejdsmarkedsrelaterede pensionskasser, og som handler på deres vegne jf. direktivets artikel 2. stk. 1, eller udpegede investeringsadministratorer jf. direktivets artikel 19, stk. 1, eller enhver anden ordning, som ifølge national lovgivning er anerkendt som en ordning, der er oprettet med henblik på pensionsopsparing

8) "modpartskreditrisiko": risikoen for, at modparten i en transaktion misligholder sine forpligtelser, inden transaktionens betalingsstrømme er endeligt afviklet

9) "interoperabilitetsaftale": en aftale mellem to eller flere CCP'er, der omfatter gennemførelse af transaktioner på tværs af systemerne

10) "kompetent myndighed": den myndighed, der udpeges af hver medlemsstat i medfør af artikel 18 , eller en eller flere ESA'er [Ændring 5]

11) "clearingsmedlem": et selskab, der deltager i en CCP, og som er ansvarligt for at indfri de finansielle forpligtelser, der følger af denne deltagelse

12) "kunde": et selskab, der har indgået et direkte eller indirekte kontraktforhold med et clearingsmedlem af en CCP eller et tilknyttet selskab , som giver dette selskab mulighed for at cleare dets transaktioner gennem dette clearingsmedlems brug af den pågældende CCP

13) "kvalificeret deltagelse": enhver direkte eller indirekte besiddelse af mindst 10 % af kapitalen eller stemmerettighederne i en CCP eller et transaktionsregister, jf. artikel 9 og 10 i direktiv 2004/109/EF, under hensyntagen til betingelserne for sammenlægning i det nævnte direktivs artikel 12, stk. 4 og 5, eller en besiddelse, som giver mulighed for at udøve en betydelig indflydelse på ledelsen af den CCP eller det transaktionsregister, hvori der besiddes en kapitalandel

14) "moderselskab": en modervirksomhed som defineret i artikel 1 og 2 i Rådets syvende direktiv 83/349/EØF på grundlag af traktatens artikel 54, stk. 3, litra g), om konsoliderede regnskaber (22)

15) "datterselskab": en dattervirksomhed som defineret i artikel 1 og 2 i direktiv 83/349/EØF, herunder ethvert datterselskab af et datterselskab af det øverste moderselskab

16) "kontrol": kontrol som defineret i artikel 1 i direktiv 83/349/EØF

17) "snævre forbindelser": en situation, hvor to eller flere fysiske eller juridiske personer er knyttet til hinanden gennem: a) kapitalinteresser, hvorved forstås besiddelse af mindst 20 % af stemmerettighederne eller af kapitalen i en virksomhed, enten direkte eller gennem kontrol, eller b) kontrol forstået som forholdet mellem et moderselskab og et datterselskab i alle de tilfælde, der er nævnt i artikel 1, stk. 1 og 2, i direktiv 83/349/EØF, eller et tilsvarende forhold mellem enhver fysisk eller juridisk person og en virksomhed eller ethvert datterselskab af et datterselskab , der også anses for at være datterselskab af det moderselskab, som står i spidsen for disse foretagender. En situation, hvor to eller flere fysiske eller juridiske personer er varigt forbundet med én og samme person ved et kontrolforhold, anses ligeledes for en snæver forbindelse mellem disse personer

18) "kapital": kapital i betydningen i artikel 22 i Rådets direktiv 86/635/EØF af 8. december 1986 om bankers og andre penge- og finansieringsinstitutters årsregnskaber og konsoliderede regnskaber, såfremt den er indbetalt, plus den tilknyttede del af overkursen ved emission, såfremt den dækker tab i going concern-situationer fuldstændigt, og såfremt den rangerer efter alle andre krav ved konkurs og likvidation

19) "reserver": reserver i henhold til artikel 9 i Rådets fjerde direktiv 78/660/EØF af 25. juli 1978 på grundlag af traktatens artikel 54, stk. 3, litra g), om årsregnskaberne for visse selskabsformer (23) samt driftsresultatet fra det foregående regnskabsår efter udlodning af det endelige udbytte

20) "bestyrelse": administrations- og/eller tilsynsorganet i henhold til national selskabslov

21) "uafhængigt bestyrelsesmedlem": et medlem af bestyrelsen, der ikke har nogen tidligere eller nuværende erhvervsmæssige, familiemæssige eller andre bånd, der skaber en interessekonflikt i forhold til CCP'en, dens kontrollerende aktionær(er) eller ledelse eller dens clearingmedlemmer eller ledelse

22) "øverste ledelse" den person eller de personer, der faktisk leder CCP'ens forretninger, og bestyrelsens ledelsesmedlem eller -medlemmer

22a) "tredjelandsclearingsmodparter": virksomheder, der er etableret i tredjelande, og som kan sidestilles med finansielle modparter eller ikke-finansielle modparter som omhandlet i artikel 7, stk. 2; dette er tilfældet, såfremt den pågældende virksomhed, der er etableret i et tredjeland, ville være klassificeret som finansiel modpart eller ikke-finansiel modpart som omhandlet i artikel 7, stk. 2, såfremt den havde været etableret i Unionen

22b) "adskillelse": som minimum det forhold, at en persons aktiver og positioner ikke må anvendes til at frigøre en anden person, som han skal være adskilt fra, for hæftelse eller krav, og ikke må være til rådighed for sådanne formål, navnlig ikke i tilfælde af et clearingsmedlems konkurs

22c) "komprimering af handel": den proces, hvor et sæt af derivatkontrakter retligt erstattes af et andet sæt af derivatkontrakter, som set fra alle processens deltageres synspunkt er kendetegnet ved: a) et lavere antal kontrakter og samlet nominel værdi og b) samme eller en lignende risikoprofil som det oprindelige sæt derivatkontrakter

22d) "samordnet handel": samordnet optræden som defineret i artikel 10, litra a), i direktiv 2004/109/EF.

2. For at sikre ensartet anvendelse af nr. 22a) i stk. 1, udarbejder ESMA udkast til forskriftsmæssige tekniske standarder, der fastlægger nærmere kriterier for klassificeringen af virksomheder fra tredjelande som tredjelandsclearingsmodparter.

ESMA forelægger udkast til disse forskriftsmæssige tekniske standarder for Kommissionen senest 30. juni 2012.

Kommissionen tillægges beføjelser til at vedtage de forskriftsmæssige tekniske standarder, der er nævnt i første afsnit, i overensstemmelse med artikel 10-14 i forordning (EU) nr. 1095/2010. [Ændring 19]

Afsnit II

Clearing, indberetning og risikobegrænsning af OTC-derivater

Artikel 3

Clearingsforpligtelser

1. Finansielle modparter eller ikke-finansielle modparter som omhandlet i artikel 7, stk. 2, clearer alle OTC-derivatkontrakter, der anses som clearningskvalificerede i henhold til artikel 4 og er indgået med andre finansielle modparter eller ikke-finansielle modparter som omhandlet i artikel 7, stk. 2, i de relevante CCP'er, som er anført i registret i artikel 4, stk. 4.

Denne clearingsforpligtelse finder også anvendelse p modparter som omhandlet i første afsnit , der indgår clearingskvalificerede OTC-derivatkontrakter med tredjelandsclearingsmodparter .

OTC-derivatkontrakter, som er indgået før den dato, hvor clearingsforpligtelsen træder i kraft for den pågældende derivatklasse, er undtaget fra clearingsforpligtelsen.

Denne clearingsforpligtelse gælder for alle OTC-derivatkontrakter, der indgås efter offentliggørelsen af afgørelsen fra ESMA i overensstemmelse med artikel 4, stk. 2, litra a), om, at den pågældende derivatklasse er kvalificeret til clearingsforpligtelsen.

1a. Clearingsforpligtelsen bortfalder i forbindelse med derivatkontrakter mellem datterselskaber under samme moderselskab eller mellem et moderselskab og et datterselskab. I dette stykke forstås ved "moderselskab" og "datterselskab" de virksomheder, der er defineret i relevante EU-bestemmelser. Indberetningspligten efter artikel 6 samt forpligtelserne i forbindelse med risikoreduktionsteknikker efter artikel 8 er ikke omfattet af denne undtagelse.

Undtagelserne gælder kun, hvis det pågældende moderselskab først skriftligt har meddelt den kompetente myndighed i sit hjemland om, at det vil gøre brug af undtagelsen. Denne meddelelse skal gives mindst 30 kalenderdage før der gøres brug af undtagelsen. Den kompetente myndighed skal sikre, at undtagelsen kun bruges til derivatkontrakter, som opfylder alle følgende betingelser:

a) derivatkontrakter mellem datterselskaber af samme moderselskab eller mellem et moderselskab og et datterselskab er berettigede af økonomiske årsager

b) brugen af undtagelsen øger ikke den systemiske risiko i det finansielle system

c) der foreligger ingen retlige begrænsninger på kapitalstrømmene mellem datterselskaber af samme moderselskab eller mellem et moderselskab og et datterselskab.

2. For at opfylde clearingsforpligtelsen i stk. 1 skal finansielle modparter og ikke-finansielle modparter som omhandlet i artikel 7, stk. 2, blive enten et clearingsmedlem eller en kunde eller cleare deres transaktioner i CCP'en gennem et investeringsfirma eller kreditinstitut, som er underlagt kravene i direktiv 2004/39/EF.

Artikel 4

Kvalificeringskrav for clearingsforpligtelsen

1. Kompetente myndigheder, der godkender en CCP til at cleare en klasse af derivater i henhold til artikel 10 eller 11, underretter straks ESMA om denne godkendelse og anmoder om en afgørelse om, hvorvidt clearingsforpligtelsen som omhandlet i artikel 3 finder anvendelse.

1a. Når en CCP, der er etableret i et tredjeland, er blevet anerkendt i overensstemmelse med artikel 23, skal tredjelandets kompetente myndighed i overensstemmelse med samarbejdsaftalerne som omhandlet i artikel 23, stk. 4, underrette ESMA om de klasser af derivatkontrakter, for hvilke den pågældende CCP har ret til at levere clearingsserviceydelser til clearingsmedlemmer og/eller kunder i Unionen.

2. Senest seks måneder efter at have modtaget en underretning og en anmodning som omhandlet i stk. 1 fremsender ESMA en afgørelse til den ansøgende kompetente myndighed med oplysning om:

a) den pågældende klasse af derivater er kvalificeret til clearingsforpligtelsen i henhold til artikel 3

b) den fremtidige dato for, hvornår clearingsforpligtelsen træder i kraft , herunder tidsrammen for, hvornår modparter eller kategorier af modparter er omfattede af clearingsforpligtelsen . Denne dato må ikke være tidligere end den dato, hvor clearingsforpligtelsen pålægges

ba) hvorvidt og på hvilke betingelser clearingsforpligtelsen gælder for transaktioner med personer i tredjelande.

Inden den træffer sin afgørelse, foretager ESMA en offentlig høring af markedsdeltagerne og ikke-markedsdeltagere med ekspertise i eller interesse for emnet og kontakter ESRB og de kompetente myndigheder i tredjelandene. Et sammendrag af disse høringer offentliggøres i løbet af en måned, og yderligere oplysninger om de offentlige høringer samt andre høringer stilles til rådighed på begæring. [Ændring 21]

2a. ESMA identificerer og giver på eget initiativ, i overensstemmelse med kriterierne i stk. 3 og efter offentlige høringer og i samråd med ESRB og eventuelt tilsynsmyndighederne i tredjelande Kommissionen meddelelse om de klasser af derivatkontrakter, der er kvalificeret til en clearingsforpligtelse, men for hvilke ingen CCP endnu har modtaget godkendelse.

Efter identificeringen af sådanne klasser af derivatkontrakter offentliggør ESMA en opfordring til at udvikle forslag til clearing af denne klasse af derivatkontrakter.

3. ESMA træffer afgørelse på grundlag af følgende kriterier:

a) reduktion af den systemiske risiko i det finansielle system , herunder stærkt sammenkoblede modparters potentielle manglende evne til at opfylde deres betalingsforpligtelser og en manglende gennemsigtighed vedrørende positioner

b) kontrakternes likviditet

c) ▐ tilgængelighed til fair, pålidelige og generelt accepterede prisoplysningskilder.

▐

ESMA skal i forbindelse med anvendelsen af ovenstående kriterier ligeledes tage hensyn til international konsensus.

Inden den træffer sin afgørelse, foretager ESMA en offentlig høring, og i givet fald høres de kompetente myndigheder i eventuelle tredjelande.

4. ESMA offentliggør straks enhver afgørelse, der træffes henhold til stk. 2, i et register. Dette register skal indeholde de clearingskvalificerede klasser af derivater og de CCP'er, der er godkendt til at cleare disse. ESMA opdaterer løbende dette register.

ESMA tager løbende sine afgørelser op til fornyet overvejelse og ændrer dem, når det er nødvendigt.

5. ESMA identificerer og giver efter eget initiativ og efter høring af ESRB Kommissionen meddelelse om den klasse af derivatkontrakter, der bør optages i dets offentlige register og være omfattet af clearingsforpligtelsen , men for hvilke ingen CCP endnu ikke har modtaget godkendelse. Når ESMA har identificeret en sådan kategori af derivatklasser, udsender den en opfordring til CCP'er om at udvikle forslag til at cleare dem og udsender en liste, som der er udsendt en sådan opfordring for.

5a. En derivatklasse ophører med at blive betragtet som omfattet af clearingsforpligtelsen, hvis der ikke længere er en CCP, som er godkendt eller anerkendt af ESMA som autoriseret til at cleare den i henhold til denne forordning, eller hvis ingen CCP er villig til at cleare den pågældende derivatklasse.

6. For at sikre ensartet anvendelse af denne artikel skal ESMA udarbejde udkast til forskriftsmæssige tekniske standarder, som indeholder en nærmere beskrivelse af:

a) de oplysninger, der skal fremgå af underretningen i stk. 1

b) de i stk. 3 omhandlede kriterier

c) de oplysninger, der skal fremgå af registret i stk. 4.

De i stk. 4 omhandlede oplysninger skal mindst på korrekt og entydig vis angive de derivatklasser, der er omfattet af clearingsforpligtelsen.

ESMA udarbejder udkast til disse reguleringsmæssige tekniske standarder, der skal være Kommissionen i hænde senest 30. juni 2012.

Kommissionen tillægges beføjelser til at vedtage de reguleringsmæssige tekniske standarder, der er omhandlet i første afsnit, i overensstemmelse med artikel 10-14 i forordning (EU) nr. 1095/2010.

Inden den træffer sin afgørelse efter stk. 1, foretager ESMA en offentlig høring af markedsdeltagerne . [Ændring 20]

Artikel 4a

Med henblik på at fremme en effektiv og konsekvent global regulering af derivatkontrakter kan Kommissionen fremsende forslag til Rådet om et passende forhandlingsmandat med henblik på at opnå en aftale om en effektiv ækvivalent lovgivning for transaktioner, som udføres i et tredjeland af finansielle modparter og ikke-finansielle modparter som nævnt i artikel 7.

Artikel 4b

Offentligt register

1. Til brug for clearingsforpligtelsen opretter og forvalter ESMA et offentligt register. Registeret er offentligt tilgængeligt på ESMA's websted.

2. Registret omfatter mindst:

a) de klasser af derivatkontrakter, som er omfattet af clearingsforpligtelsen i henhold til artikel 3

b) de CCP'er, der kan anvendes til clearingsforpligtelsen

c) de datoer, hvor clearingsforpligtelsen træder i kraft, herunder en eventuel indfasning

d) de af ESMA identificerede derivatklasser i henhold til artikel 4, stk. 5.

3. Har en kompetent myndighed eller den relevante kompetente myndighed i et tredjeland trukket godkendelsen til at cleare en given klasse af derivatkontrakter tilbage, fjerner ESMA omgående en sådan CCP fra registeret for så vidt angår den pågældende derivatklasse.

4. Registeret ajourføres jævnligt af ESMA.

5. For at sikre ensartede betingelser for anvendelse af denne artikel kan ESMA udarbejde udkast til tekniske gennemførelsesstandarder for, hvilke oplysninger der skal optages i det i stk. 1 nævnte offentlige register.

ESMA forelægger udkast til disse forskriftsmæssige tekniske standarder for Kommissionen senest 30. juni 2012.

Kommissionen tillægges beføjelser til at vedtage de forskriftsmæssige tekniske standarder, der er nævnt i første afsnit, i overensstemmelse med artikel 10-14 i forordning (EU) nr. 1095/2010. [Ændring 19]

Artikel 5

Adgang til en CCP

1. CCP'er, der er godkendt til at cleare clearingskvalificerede OTC-derivatkontrakter, skal acceptere at foretage clearing på et gennemsigtigt, retfærdigt og ikke-diskriminerende grundlag, uanset handelssystem, og, hvor det er muligt, på grundlag af internationale åbne industristandarder, såfremt dette ikke skader risikoreduktionen. For at undgå diskriminerende praksis accepterer CCP'er at cleare transaktioner, der gennemføres inden for forskellige handelssystemer, såfremt disse handelssystemer opfylder de driftsmæssige, tekniske og retlige krav, der fastsættes af eller anvendes for CCP'en, samt kravene til adgangs- og risikostyringen, og uanset den aftaledokumentation, der danner grundlag for kontrahenternes afslutning af den pågældende OTC-derivatforretning.

1a. CCP'en skal give et klar negativt eller positivt svar til det handelssystem, der anmoder om tilladelse til at cleare et OTC-derivatkontrakt, senest tre måneder efter behandlingen af deres anmodning.

Hvis CCP'en nægtes godkendelse til at cleare en OTC-derivatkontrakt inden for et handelssystem, skal der klart og fyldestgørende redegøres herfor til handelssystemet.

Handelssystemet kan efter en afvist anmodning efter mindst tre måneders ventetid indsende en ny anmodning om adgang.

I tilfælde af uenighed afgør ESMA eventuelle tvister mellem de kompetente myndigheder i overensstemmelse med artikel 19 i forordning (EU) nr. 1095/2010.

1b. Med henblik på de i artikel 68 omhandlede rapporter til Europa-Parlamentet og Kommissionen overvåger ESMA adgangen til CCP'er og konsekvenserne af bestemte praksisser for konkurrenceevnen, herunder anvendelsen af eksklusive licensaftaler.

Artikel 6

Indberetningspligt

1. Alle derivatkontrakter indbettes til et transaktionsregister, der er registreret i henhold til artikel 51. Modparter indberetter oplysningerne om enhver derivatkontrakt , som de har indgået, og om enhver væsentlig ændring , fornyelse eller afslutning af kontrakten til et transaktionsregister, der er registreret i henhold til artikel 51. Oplysningerne indberettes senest den første arbejdsdag efter kontraktens indgåelse, ændring , fornyelse eller afslutning, medmindre andet er fastsat i retsakter vedtaget i henhold til stk. 5. I den forbindelse betragtes en kontrakts aftalemæssige afslutning eller en forretnings udløb - i modsætning til en opsigelse eller afbrydelse - ikke som en ændring. Oplysningerne vedrørende en OTC-derivatforretning indberettes senest den første arbejdsdag efter forretningens gennemførelse eller en efterfølgende ændring Som arbejdsdage betragtes dage, der er arbejdsdage for begge kontrahenter og i tilfælde af CCP-clearing af en kontrakt også for den pågældende CCP. De skal også i en periode på 5 år føre et register over alle de oplysninger, der skal indrapporteres.

Tredjemand er berettiget til at foretage indberetninger som omhandlet i første afsnit på vegne af de oprindelige modparter, såfremt det sikres, at der ikke er nogen detaljer i kontrakten , der indberettes dobbelt.

Indberetningsforpligtelserne i henhold til første afsnit kan opfyldes af CCP'en, hvis de derivatkontrakter, der er omfattet af clearingforpligtelsen, er clearet. Er derivatkontrakter omfattet af en proces til komprimering af handel, opfyldes indberetningsforpligtelserne i henhold til første afsnit af operatøren af den tjeneste, der komprimerer handelen.

ESMA tildeles beføjelse til at undersøge, om der kan indføres indberetningspligt med tilbagevirkende kraft for OTC-derivatkontrakter, såfremt disse oplysninger er absolut nødvendige for tilsynsmyndighederne. Når der træffes afgørelse tager ESMA hensyn til følgende kriterier:

a) de tekniske forudsætninger for en indberetning (især om transaktionerne er registreret elektronisk)

b) åbne transaktioners restløbetid.

Inden den træffer sin afgørelse, foretager ESMA en offentlig høring af markedsdeltagerne. [Ændring 14 og 15]

2. Alle indberetninger skal, hvor det er muligt, foretages på grundlag af åbne internationale industristandarder.

3. En modpart, der er omfattet af indberetningspligten, kan overlade det til den anden modpart eller en tredjepart at indberette oplysningerne om derivatkontrakten .

En modpart, der indberetter alle oplysninger om en kontrakt til et transaktionsregister på vegne af en anden modpart, anses ikke for at have tilsidesat en eventuel tavshedspligt, som gælder i henhold til kontrakten eller enhver lov eller administrativ bestemmelse.

Denne indberetning er ikke ansvarspådragende for den indberettende enhed eller dens ledelse eller personale eller andre personer, der handler på dens vegne.

4. For at sikre ensartet anvendelse af denne artikel udarbejder ESMA i samarbejde med EBA, ESCB og ESRB, udkast til forskriftsmæssige tekniske standarder for at fastsætte de oplysninger og indberetningstyper, der er omhandlet i stk. 1 og 2, for de forskellige derivatklasser , -grupper eller -kategorier, og om eventuel tilbagevirkende kraft, herunder de nærmere regler for backloading og rapportering af elektronisk registrerede handler for alle derivater samt kriterier og betingelser for efterfølgende indberetning af udestående derivatkontrakter indgået inden denne forordnings ikrafttræden.

Disse indberetninger skal mindst indeholde oplysning om:

a) parterne til kontrakten og, såfremt det ikke er de samme, modtageren af rettigheder og forpligtelser i henhold til kontrakten

b) kontraktens væsentligste karakteristika, herunder type, underliggende aktiver, løbetid , exercise, leveringstidspunkt, prisdata og nominel værdi

ba) for derivater, der ikke er i overensstemmelse med et standardformat, skal der være et pladsholderformat, som giver de kompetente myndigheder mulighed for at opdage eksistensen af en sådan handel og evt. træffe de nødvendige lovmæssige foranstaltninger

bb) en unik kontraktidentifikator.

ESMA forelægger udkast til disse forskriftsmæssige tekniske standarder for Kommissionen ▐ senest 30. juni 2012.

Vedrører de forskriftsmæssige tekniske standarder engrosenergiprodukter som omhandlet i Europa-Parlamentets og Rådets forordning (EU) nr. …/2011 af … [om integritet og gennemsigtighed på energimarkederne] (24) (25) , konsulterer ESMA Agenturet for Samarbejde mellem Energireguleringsmyndigheder (ACER).

Kommissionen tillægges beføjelser til at vedtage de forskriftsmæssige tekniske standarder, der er nævnt i første afsnit, i overensstemmelse med artikel 10-14 i forordning (EU) nr. 1095/2010. [Ændring 19]

4a. Ved udarbejdelsen af de forskriftsmæssige tekniske standarder orienterer ESMA sig bl.a. efter de krævede indberetningsdata i tabel 1 i bilag I til Kommissionens forordning (EF) nr. 1287/2006 om gennemførelsen af direktiv 2004/39/EF.

5. For at sikre ensartede betingelser for anvendelse af stk. 1 og 2 udarbejder ESMA i samråd med EBA, EIOPA og ESRB udkast til gennemførelsesmæssige tekniske standarder, der fastsætter , i hvilken form og med hvilke tidsinterval der skal foretages indberetning i henhold til stk. 1 og 2 for de forskellige derivatklasser. ▐

ESMA udarbejder udkast til gennemførelsesmæssige tekniske standarder, der skal være Kommissionen i hænde senest den 30. juni 2012.

Vedrører de forskriftsmæssige tekniske standarder engrosenergiprodukter som omhandlet i forordning (EU) nr. …/2011 [om integritet og gennemsigtighed på energimarkederne] (26), konsulterer ESMA ACER.

Kommissionen tillægges beføjelser til at vedtage de udkast til tekniske gennemførelsesstandarder, der er omhandlet i første afsnit, i overensstemmelse med artikel 15 i forordning (EU) nr. 1095/2010.

Artikel 7

Ikke-finansielle modparter

1. ▐ Ikke-finansielle modparter er omfattet af indberetningspligten som omhandlet i artikel 6, stk. 1.

2. Ikke-finansielle modparter, der tager positioner i OTC-derivatkontrakter , således at den løbende gennemsnitlige position i løbet af 50 arbejdsdage overstiger den grænseværdi, der er fastsat i henhold til stk. 3, litra b), er omfattet af clearingsforpligtelsen som omhandlet i artikel 3 ▐.

Clearingsforpligtelsen er gældende, så længe den ikke-finansielle modparts nettopositioner og eksponeringer i OTC-derivatkontrakter overstiger clearingsgrænseværdien og bortfalder, så snart disse nettopositioner og eksponeringer over en bestemt periode ligger under clearingsgrænseværdien .

Den kompetente myndighed, der udpeges i henhold til artikel 48 i direktiv 2004/39/EF, sikrer, at forpligtelsen i henhold til første afsnit opfyldes.

Varetagelsen af clearingsforpligtelsen i første afsnit skal være afsluttet inden seks måneder.

2a. Ved beregningen af positionerne som omhandlet i stk. 2 tages der ikke hensyn til OTC-derivatkontrakter, der indgås af en ikke-finansiel modpart, og som er objektivt målbare som direkte knyttet til denne modparts forretningsmæssige aktiviteter eller egenfinansiering.

3. For at sikre ensartet anvendelse af denne artikel udarbejder ESMA efter høring af ESRB og andre relevante myndigheder udkast til forskriftsmæssige tekniske standarder, hvori fastsættes:

▐

b) clearingsgrænseværdien

ba) kriterierne for fastsættelse af, hvilke OTC-derivatkontrakter der er objektivt målbare som direkte tilknyttet forretningsmæssige aktiviteter eller egenfinansiering.

Disse grænseværdier fastsættes under hensyntagen til den systemiske relevans af summen af modparternes nettopositioner og eksponeringer for hver derivatklasse.

ESMA forelægger udkast til disse forskriftsmæssige tekniske standarder for Kommissionen ▐ senest 30. juni 2012.

Kommissionen tillægges beføjelser til at vedtage de forskriftsmæssige tekniske standarder, der er nævnt i første afsnit, i overensstemmelse med artikel 10-14 i forordning (EU) nr. 1095/2010. [Ændring 19]

▐

Under forberedelsen til fastlæggelsen af clearingsgrænseværdien og kriterierne for fastsættelse af, hvilke OTC-derivatkontrakter der er objektivt målbare som direkte knyttet til forretningsmæssige aktiviteter eller egenfinansiering, gennemfører ESMA offentlige høringer og giver ikke-finansielle modparter mulighed for at tilkendegive deres synspunkter.

▐

5. Kommissionen tager efter høring af ESA'er og andre relevante myndigheder løbende de grænseværdier, der henvises til i stk. 3, op til fornyet overvejelse, og ændrer disse om nødvendigt.

Artikel 8

Risikoreduktionsteknikker for OTC-derivatkontrakter, der ikke cleares af en CCP

1. Finansielle eller ikke-finansielle modparter som omhandlet i artikel 7, stk. 2, der indgår en OTC-derivatkontrakt, som ikke cleares af en CCP, skal med omhu sikre , at der forefindes passende tilsynsprocedurer og ordninger til at måle, overvåge og afbøde operationelle risici og markeds- og kreditrisici , idet disse mindst skal omfatte:

a) passende elektroniske midler til at sikre rettidig bekræftelse af OTC-derivatkontraktens vilkår

b) standardiserede processer, der er robuste, fleksible og kontrollerbare procedurer med henblik på at afstemme porteføljer, styre den tilknyttede risiko og på et tidligt tidspunkt identificere og bilægge tvister mellem parter samt overvåge værdien af udestående kontrakter.

Med henblik på litra b) er værdien af udestående kontrakter markedsværdien på dagsbasis, og risikostyringsprocedurerne skal kræve rettidig, præcis og på passende vis adskilt udveksling af garantier eller et risikotilpasset kapitalgrundlag i overensstemmelse med de tilsynsmæssige kapitalkrav til finansielle modparter .

Finansielle modparter og ikke-finansielle modparter som omhandlet i artikel 7, stk. 2, skal give modparter mulighed for adskillelse af initialmarginen ved kontraktens begyndelse.

ESMA overvåger regelmæssigt aktiviteten i de derivater, som ikke er kvalificeret til clearing, med henblik på at identificere de tilfælde, hvor en bestemt kontraktklasse kan udgøre en systemisk risiko. ESMA træffer efter høring af ESRB foranstaltninger med henblik på at forebygge, at der sker en yderligere akkumulering af kontrakter i en sådan klasse.

Den kompetente myndighed og ESMA sikrer, at tilsynsprocedurer og -ordninger har til formål at forebygge regelarbitrage mellem clearede og ikke-clearede derivattransaktioner og at afspejle de risikooverførsler, der opstår i forbindelse med derivatkontrakter.

ESMA og de kompetente myndigheder reviderer marginstandarderne med henblik på at forebygge regelarbitrage i overensstemmelse med artikel 37.

1a. Hvad angår pensionsinvesteringer i henhold til direktiv 2003/41/EF eller en pensionsordning, som anerkendes i medlemsstatens lovgivning, tages der i den fleksible bilaterale sikkerhedsstillelse i derivater, der anvendes til risikoreducering, højde for modpartens kreditværdighed. Kapitalkravene i tilsynsreguleringen skal være i overensstemmelse med dem, der gælder for kontrakter, som cleares centralt.

2. For at sikre ensartet anvendelse af denne artikel udarbejder ESMA udkast til forskriftsmæssige tekniske standarder, hvori fastsættes retningslinjer for de passende tilsynsprocedurer og -ordninger samt marginstandarder, der er omhandlet i stk. 1, samt det maksimalt tilladte tidsinterval mellem indgåelsen af en OTC-derivatkontrakt og bekræftelsen som omhandlet i stk. 1, litra a).

ESMA forelægger udkast til disse forskriftsmæssige tekniske standarder for Kommissionen ▐ senest 30. juni 2012.

Kommissionen tillægges beføjelser til at vedtage de forskriftsmæssige tekniske standarder, der er nævnt i første afsnit, i overensstemmelse med artikel 10-14 i forordning (EU) nr. 1095/2010. [Ændring 19]

3. Med henblik på at sikre ensartet anvendelse af denne artikel udarbejder ESA'erne fælles udkast til forskriftsmæssige tekniske standarder, hvori fastsættes de ordninger og sikkerheds- og kapitalniveauer, der kræves i henhold til stk. 1, litra b), og stk. 1, andet afsnit. ESA'erne forelægger senest den 30. juni 2012 Kommissionen disse fælles udkast til tekniske reguleringsstandarder sammen som fælles udkast.

ESMA forelægger udkast til disse forskriftsmæssige tekniske standarder for Kommissionen senest 30. juni 2012.

Afhængig af modpartens retlige form tillægges Kommissionen beføjelser til at vedtage de forskriftsmæssige tekniske standarder, der er nævnt i første afsnit, i overensstemmelse med artikel 10-14 i forordning (EU) nr. 1093/2010, forordning (EU) nr. 1094/2010 og forordning (EU) nr. 1095/2010. [Ændring 19]

▐

Artikel 9

Sanktioner

1. Medlemsstaterne fastsætter - under hensyntagen til Kommissionens meddelelse af 8. december 2010 om udvidelse af sanktionsordningerne i sektoren for finansielle tjenesteydelser og efter høring af ESMA - bestemmelser om sanktioner for overtrædelse af reglerne i dette afsnit og træffer alle nødvendige foranstaltninger til at sikre gennemførelsen heraf. Disse sanktioner omfatter mindst administrative bøder. Sanktionerne skal være effektive, stå i rimeligt forhold til overtrædelsen og have præventiv virkning.

2. Medlemsstaterne sikrer, at de kompetente myndigheder, der er ansvarlige for tilsynet med finansielle og i givet fald ikke-finansielle modparter, offentliggør enhver sanktion, der er blevet pålagt for overtrædelser af artikel 3 til 8, medmindre en sådan offentliggørelse vil være til alvorlig fare for finansmarkederne eller vil forvolde de involverede parter uforholdsmæssig stor skade. Medlemsstaterne offentliggør med regelmæssige mellemrum evalueringsrapporter om effektiviteten af de anvendte sanktionsregler.

Medlemsstaterne giver senest den 30. juni 2012 Kommissionen meddelelse om de i stk. 1 omhandlede regler. De giver hurtigst muligt Kommissionen meddelelse om eventuelle efterfølgende ændringer af disse regler.

3. Kommissionen kontrollerer med bistand fra ESMA, om de administrative bøder som omhandlet i stk. 1 og grænseværdierne som omhandlet i artikel 7, stk. 1 og 2, anvendes effektivt og konsekvent.

3a. Overtrædelse af bestemmelserne i dette afsnit berører ikke OTC-derivatkontraktens gyldighed eller parternes muligheder for at gennemføre bestemmelserne i OTC-derivatkontrakten. Overtrædelse af bestemmelserne i dette afsnit danner ikke grundlag for et erstatningskrav mod en part i en OTC-derivatkontrakt.

Afsnit III

Godkendelse af og tilsyn med CCP'er

Kapitel 1

Betingelser og procedurer for godkendelse af CCP'er

Artikel 10

Godkendelse af CCP'er

1. Agter CCP'er, der er juridiske personer, som er etableret i EU, og som har adgang til passende likviditet, at levere serviceydelser og udøve aktiviteter, skal de søge om godkendelse ved den kompetente myndighed i den medlemsstat, hvor de er etableret.

En sådan likviditet kan forefindes i form af adgang til centralbankslikviditet eller til kreditværdig og pålidelig forretningsbankslikviditet, eller en kombination heraf. Adgang til likviditet kan bero i en godkendelse i henhold til artikel 6 i direktiv 2006/48/EF eller andre passende ordninger.

2. Denne godkendelse gælder for hele Unionens område.

3. Det fremgår af godkendelsen, som alene giver den pågældende CCP tilladelse til at udføre aktiviteter knyttet til clearing, hvilke serviceydelser eller aktiviteter den pågældende CCP er godkendt til at levere eller udøve, herunder de klasser af finansielle instrumenter, som er omfattet af godkendelsen.

4. CCP'er skal til enhver tid opfylde de betingelser, der var gældende for den første godkendelse.

CCP'er underretter hurtigst muligt de kompetente myndigheder om alle væsentlige ændringer, der påvirker de betingelser, der var gældende for den første godkendelse.

5. For at sikre ensartet anvendelse af denne artikel udarbejder ESMA udkast til forskriftsmæssige tekniske standarder, hvori fastsættes kriteriet om passende likviditet som omhandlet i stk. 1.

▐ ESMA forelægger udkast til disse forskriftsmæssige tekniske standarder for Kommissionen ▐ senest 30. juni 2012.

Kommissionen tillægges beføjelser til at vedtage de forskriftsmæssige tekniske standarder, der er nævnt i første afsnit, i overensstemmelse med artikel 10-14 i forordning (EU) nr. 1095/2010. [Ændring 19]

▐

Artikel 11

Udvidelse af aktiviteter og serviceydelser

1. CCP'er, der ønsker at udvide deres forretningsaktiviteter med supplerende serviceydelser eller aktiviteter, der ikke er omfattet af den første godkendelse, indgiver en anmodning om udvidelse. Leveringen af clearingsserviceydelser i en anden valuta eller i finansielle instrumenter, hvis risikokarakteristika afviger væsentligt i forhold til de finansielle instrumenter, for hvilke sådanne CCP'er allerede er blevet godkendt, betragtes som en udvidelse af godkendelsen.

Udvidelsen af en godkendelse foregår efter proceduren i artikel 13.

2. Ønsker CCP'er at udvide deres forretningsaktiviteter til en anden medlemsstat end etableringsmedlemsstaten, underretter den kompetente myndighed i etableringsmedlemsstaten straks den kompetente myndighed i den anden medlemsstat. ▐

Artikel 12

Kapitalkrav

1. CCP'er skal have en permanent og tilgængelig ▐ startkapital på mindst 10 mio. EUR for at kunne opnå godkendelse i henhold til artikel 10.

2. CCP'ers kapital, herunder tilbageholdt overskud og reserver, skal stå i forhold til størrelsen og den risiko, der er forbundet med CCP'ens aktiviteter. Den skal til enhver tid være tilstrækkelig til at sikre en velordnet afvikling eller omstrukturering af deres aktiviteter over en passende periode og til at give en passende beskyttelse mod operationelle og residuelle risici.

3. For at sikre sikre ensartet anvendelse af denne artikel udarbejder ESMA et udkast til forskriftsmæssige tekniske standarder, hvori fastsættes krav vedrørende CCP'ers kapital, tilbageholdt overskud og reserver som omhandlet i stk. 2, herunder hyppigheden eller tidsplanen for, hvornår disse skal opdateres.

ESMA forelægger udkast til disse forskriftsmæssige tekniske standarder for Kommissionen ▐ senest 30. juni 2012.

Kommissionen tillægges beføjelser til at vedtage de forskriftsmæssige tekniske standarder, der er nævnt i første afsnit, i overensstemmelse med artikel 10-14 i forordning (EU) nr. 1095/2010. [Ændring 19]

Artikel 13

Procedure for meddelelse eller nægtelse af godkendelser

1. Den kompetente myndighed meddeler kun godkendelse, når det på fyldestgørende vis godtgøres, at den ansøgende CCP opfylder alle krav i denne forordning og de krav, der vedtages i henhold til Europa-Parlamentet og Rådets direktiv 98/26/EF af 19. maj 1998 om endelig afregning i betalingssystemer og værdipapirafviklingssystemer (27), og på betingelse af en positiv udtalelse fra ESMA som omhandlet i artikel 15 ▐.

2. Til den indledende godkendelse skal den ansøgende CCP fremlægge alle de oplysninger, som er nødvendige, for at den kompetente myndighed kan sikre sig, at den ansøgende CCP på tidspunktet for den første godkendelse har truffet alle foranstaltninger for at opfylde kravene i denne forordning. Den kompetente myndighed fremsender straks alle oplysninger, der modtages fra den ansøgende CCP, til ESMA og det i artikel 14, stk. 1, omhandlede kollegie.

3. Til den indledende godkendelse skal den kompetente myndighed senest fire måneder efter indgivelsen af en fyldestgørende ansøgning give den ansøgende CCP skriftlig meddelelse om, hvorvidt der kan meddeles godkendelse.

For at opnå godkendelse af en udvidelse af aktiviteter og serviceydelser skal den kompetente myndighed senest seks måneder efter indgivelsen af en fyldestgørende ansøgning give den ansøgende CCP skriftlig meddelelse om, hvorvidt der kan meddeles godkendelse.

Artikel 14

Samarbejde

1. Den kompetente myndighed i en CCP's etableringsmedlemsstat opretter i samarbejde med ESMA et kollegie med henblik på at fremme gennemførelsen af de opgaver, der er omhandlet i artikel 10, 11, 46 og 48.

Kollegiet ledes af ESMA og består af højst 7 medlemmer, herunder den kompetente myndighed i CCP'ens etableringsmedlemsstat og den kompetente myndighed med ansvar for overvågning af CCP'en og de centralbanker, der udsteder de for de clearede finansielle instrumenter mest relevante valutaer samt de kompetente myndigheder, der fører tilsyn med CCP'ens clearingsmedlemmer, der er etableret i de tre medlemsstater med de - samlet set - største bidrag til CCP'ens misligholdelsesfond som omhandlet i artikel 40.

2. Kollegiet skal, uden at det berører de kompetente myndigheders ansvar under denne forordning, sikre:

a) udarbejdelsen af den i artikel 15 nævnte ▐ udtalelse

b) udveksling af oplysninger, herunder anmodninger om oplysninger i henhold til artikel 21 ▐

d) koordinering af tilsynsprogrammer baseret på en risikovurdering af CCP'en

e) forbedring af tilsynseffektiviteten ved at fjerne unødvendig overlapning af tilsynskrav

f) konsistens i anvendelsen af tilsynspraksis

g) fastsættelse af procedurer og beredskabsplaner til håndtering af akutte situationer som omhandlet i artikel 22.

3. Kollegiet etableres og drives på grundlag af en skriftlig aftale mellem alle dets medlemmer.

I denne aftale fastsættes navnlig de praktiske foranstaltninger for samarbejdet mellem de kompetente myndigheder og ESMA og eventuelt de opgaver, der kan overdrages til den kompetente myndighed i den medlemsstat, hvor CCP'en er etableret, eller ESMA .

Hvis et flertal af kollegiets medlemmer finder, at den kompetente myndighed i CCP'ens etableringsmedlemsstat ikke udøver sine beføjelser på behørig måde, og at den udgør en trussel mod den finansielle stabilitet, træffer ESMA en afgørelse om, hvorvidt det mener, at det tilsyn, som den kompetente myndighed i CCP'ens etableringsmedlemsstat fører med CCP'en, er passende eller udgør en trussel mod finansiel stabilitet.

Hvis ESMA mener, at tilsynet er utilstrækkeligt, kan ESMA pålægge de kompetente myndigheder afhjælpende foranstaltninger i overensstemmelse med forordning (EU) nr. 1095/2010.

3a. For at sikre sikre ensartet anvendelse af denne artikel udarbejder ESMA udkast til forskriftsmæssige tekniske standarder, som indeholder en nærmere beskrivelse af den risikovurdering, der er omhandlet i artikel 14, stk. 2, og artikel 15, stk. 1.

ESMA forelægger udkast til disse forskriftsmæssige tekniske standarder for Kommissionen senest 30. juni 2012.

Kommissionen tillægges beføjelser til at vedtage de forskriftsmæssige tekniske standarder, der er nævnt i første afsnit, i overensstemmelse med artikel 10-14 i forordning (EU) nr. 1095/2010. [Ændring 19]

Artikel 15

Kollegiets udtalelse

1. Med henblik på den indledende godkendelse skal den kompetente myndighed i CCP'ens etableringsmedlemsstat foretage en risikovurdering af CCP'en og fremlægge en rapport for ESMA senest fire måneder efter CCP'ens indgivelse af en fyldestgørende ansøgning .

1a. Med henblik på godkendelse af udvidelsen af aktiviteter og serviceydelser skal den kompetente myndighed i den medlemsstat, hvor CCP'en er etableret, foretage en risikovurdering af udvidelsen af CCP'ens aktiviteter og serviceydelser og fremlægge en rapport for kollegiet inden for én måned.

Kollegiet afgiver på grundlag af denne rapport en udtalelse om, hvorvidt niveauet for de vurderede risici er befordrende for en sikker drift af CCP, senest én måned efter at have modtaget den.

2. En positiv eller negativ udtalelse fra kollegiet krævver enighed blandt et simpelt flertal af medlemmerne, herunder den kompetente myndighed i CCP'ens etableringsmedlemsstat, med vurderingen fra den kompetente myndighed i den medlemsstat, hvor CCP'en er etableret. I tilfælde af forsinkelse eller uenighed fremmer ESMA ▐ vedtagelsen af en ▐ udtalelse i overensstemmelse med sine beføjelser til bilæggelse af tvister i henhold til artikel 19 i forordning (EU) nr. 1095/2010 og sin generelle koordinationsfunktion i henhold til artikel 21 i samme forordning. ▐

Artikel 16

Tilbagetrækning af godkendelse

1. Den kompetente myndighed i etableringsmedlemsstaten trækker godkendelsen tilbage, hvis en af følgende omstændigheder er til stede:

a) hvis CCP'en har ikke gjort brug af sin godkendelse i en periode på tolv måneder, udtrykkeligt giver afkald på godkendelsen eller ikke har leveret serviceydelser eller udøvet aktiviteter i de forudgående seks måneder

b) hvis CCP'en har opnået godkendelsen på grundlag af urigtige erklæringer eller på anden uretmæssig vis

c) hvis CCP'en ikke længere opfylder de betingelser, hvorpå godkendelsen blev meddelt

d) hvis CCP'en har gjort sig skyldig i alvorlige og gentagne overtrædelser af kravene i denne forordning.

1a. Beslutningsproceduren for inddragelse af godkendelse skal kræve en positiv udtalelse fra det samme kollegium, der blev henvist til i den oprindelige godkendelse, samt en positiv udtalelse fra ESMA.

2. ESMA ▐ kan til enhver tid anmode om, at den kompetente myndighed i den medlemsstat, hvor CCP'en er etableret, undersøger, hvorvidt CCP'en fortsat opfylder de betingelser, som godkendelsen blev givet under.

3. Den kompetente myndighed kan begrænse tilbagetrækningen af godkendelse til en bestemt serviceydelse eller aktivitet eller et bestemt finansielt instrument. En afgørelse om tilbagetrækning af en godkendelse gælder for hele Unionens område.

Artikel 17

Revision og evaluering

De kompetente myndigheder foretager mindst én gang om året en revision af de foranstaltninger, strategier, procedurer og mekanismer, som en CCP har indført til gennemførelse af denne forordning, samt evaluerer markedet og de operationelle og residuelle risici, som CCP'en er eller kan være udsat for.

Denne revision og evaluering foretages under hensyntagen til størrelsen, den systemiske betydning, arten, omfanget og kompleksiteten af CCP'ens aktiviteter samt kriterierne i artikel 4, stk. 3.

Den kompetente myndighed opfordrer en CCP, der ikke opfylder kravene i denne forordning, til at træffe de nødvendige foranstaltninger.

CCP'en er underlagt kontrolbesøg på stedet af ESMA.

Kapitel 2

Tilsyn og overvågning af CCP'er

Artikel 18

Kompetente myndigheder

1. Hver medlemsstat udpeger den kompetente myndighed, der skal være ansvarlig for at gennemføre de i denne forordning fastsatte opgaver med hensyn til godkendelse, tilsyn og overvågning af CCP'er, der er etableret på dens område, og den giver Kommissionen og ESMA meddelelse herom.

▐

2. Medlemsstaterne sikrer, at den kompetente myndighed tillægges alle de tilsyns- og undersøgelsesbeføjelser, der er nødvendige for, at de kan udøve deres hverv.

3. Hver medlemsstat sikrer, at der kan træffes passende administrative foranstaltninger, der er i overensstemmelse med den nationale lovgivning, over for fysiske eller juridiske personer, der ikke overholder bestemmelserne i denne forordning.

Disse foranstaltninger skal være effektive, stå i rimeligt forhold til overtrædelsen og have præventiv virkning.

4. ESMA offentliggør på sit websted en liste over de kompetente myndigheder udpeget efter stk. 1.

Artikel 18a

Tavshedspligt

1. Alle personer, der arbejder eller har arbejdet for de kompetente myndigheder, som udpeges i henhold til artikel 18, for ESMA eller for revisorer eller eksperter, der handler på de kompetente myndigheders eller ESMA's vegne, er underlagt tavshedspligt. Ingen af de fortrolige oplysninger, de modtager i forbindelse med deres hverv, må videregives til andre personer eller myndigheder, undtagen i summarisk eller sammenfattet form, således at enkelte CCP'er, transaktionsregistre eller enhver anden person ikke kan identificeres, medmindre der er tale om tilfælde, der er omfattet af straffelovgivningen eller de øvrige bestemmelser i denne forordning.

2. Hvis en CCP er erklæret konkurs eller trådt i likvidation som følge af en domstolsafgørelse, kan fortrolige oplysninger, der ikke vedrører tredjemand, videregives under en civil retssag eller handelssag, hvis det er nødvendigt for at gennemføre sagen.

3. De kompetente myndigheder, ESMA, organer samt fysiske eller juridiske personer bortset fra kompetente myndigheder, der modtager fortrolige oplysninger i henhold til denne forordning, kan, medmindre der er tale om tilfælde, der er omfattet af straffelovgivningen, kun anvende oplysningerne i forbindelse med udførelsen af deres hverv og, for de kompetente myndigheders vedkommende, udøvelsen af deres funktioner inden for denne forordnings anvendelsesområde, eller for andre myndigheders, organers eller fysiske eller juridiske personers vedkommende til det formål, hvortil disse oplysninger blev givet til dem, og/eller i forbindelse med administrative eller retlige procedurer, der specielt er knyttet til udøvelsen af disse funktioner. Den myndighed, der modtager oplysningerne, kan dog anvende dem til andre ikke-kommercielle formål, hvis ESMA, den kompetente myndighed eller en anden myndighed, et andet organ eller en anden person, der har meddelt oplysningerne, giver sit samtykke hertil.

4. Enhver fortrolig oplysning, der modtages, udveksles eller videregives i henhold til denne forordning, er underlagt den i stk. 1, 2 og 3 omhandlede tavshedspligt. Tavshedspligten er dog ikke til hinder for, at ESMA, de kompetente myndigheder eller de relevante centralbanker udveksler eller fremsender fortrolige oplysninger i overensstemmelse med denne forordning og anden lovgivning, der finder anvendelse på investeringsselskaber, kreditinstitutter, pensionskasser, investeringsinstitutter, FAIF'er, forsikrings- og genforsikringsformidlere, forsikringsselskaber, regulerede markeder eller markedsoperatører eller på anden måde med samtykke fra den kompetente myndighed eller andre myndigheder eller organer eller fysiske eller juridiske personer, som har meddelt oplysningen.

5. Stk. 1, 2 og 3 er ikke til hinder for, at de kompetente myndigheder i overensstemmelse med national lovgivning udveksler eller videregiver fortrolige oplysninger, som ikke er modtaget fra en kompetent myndighed i en anden medlemsstat.

Kapitel 3

Samarbejde

Artikel 19

Samarbejde mellem myndigheder

1. De kompetente myndigheder indgår i et tæt samarbejde med hinanden, med ESMA og om nødvendigt med ESCB . ESMA skal af EU-institutionerne bevilges tilstrækkelige ressourcer til effektivt at udføre de opgaver, den tildeles med denne forordning.

2. De kompetente myndigheder tager ved udførelsen af deres generelle opgaver behørigt hensyn til de potentielle virkninger, som deres beslutninger kan have på stabiliteten af det finansielle system i alle andre berørte medlemsstater, og navnlig i akutte situationer som omhandlet i artikel 22, på grundlag af de oplysninger, der er til rådighed på det relevante tidspunkt.

▐

Artikel 21

Udveksling af oplysninger

1. De kompetente myndigheder meddeler ESMA og hinanden de oplysninger, der er nødvendige for, at de kan udføre deres hverv i henhold til denne forordning.

2. Kompetente myndigheder og andre organer eller fysiske eller juridiske personer, der modtager fortrolige oplysninger i forbindelse med udøvelsen af deres hverv i henhold til denne forordning, skal kun anvende disse oplysninger i forbindelse med udøvelsen af dette hverv og må ikke udgive sådanne fortrolige oplysninger eller på anden måde gøre disse tilgængelige til noget andet formål end det, der udtrykkeligt er angivet i denne forordning .

3. ESMA videregiver fortrolige oplysninger til de kompetente myndigheder, der er ansvarlige for overvågningen af CCP'er, når disse oplysninger er relevante for udøvelsen af deres hverv. Kompetente myndigheder og andre relevante myndigheder videregiver oplysninger til ESMA og andre kompetente myndigheder, når disse oplysninger er nødvendige for udøvelsen af deres hverv i henhold til denne forordning.

4. Kompetente myndigheder videregiver oplysninger til centralbankerne i ESCB, når disse oplysninger er relevante for udøvelsen af deres hverv.

Artikel 22

Akutte situationer

De kompetente myndigheder eller enhver anden myndighed informerer hurtigst muligt ESMA, kollegiet eller andre relevante myndigheder om enhver akut situation vedrørende en CCP, herunder udviklingen i de finansielle markeder, der kan have en negativ indvirkning på markedets likviditet og det finansielle systems stabilitet i en af de medlemsstater, hvor CCP'en eller en af dens clearingsmedlemmer er etableret.

Kapitel 4

Forbindelser med tredjelande

Artikel 23

Tredjelande

1. CCP'er, der er etableret i et tredjeland, kan kun levere clearingsserviceydelser til enheder, der er etableret i Unionen, hvis de er anerkendt af ESMA.

Godkendelse, forlængelse af godkendelse eller tilbagetrækning af godkendelse er underlagt betingelserne og procedurerne i artikel 10-16.

CCP'er i tredjelande skal underlægges tilsyn af en proces med en strenghed, der svarer til den, som CCP'er i Unionen er underlagt.

Kommissionen kan vedtage en afgørelse, hvori den indrømmer fuldstændig eller delvis undtagelse fra betingelserne og procedurerne for godkendelse, såfremt der er sikret gensidighed og følgende betingelser er opfyldt:

a) Kommissionen har truffet afgørelse i overensstemmelse med stk. 3 og

b) CCP'er, der er etableret i Unionen, garanteres tilsvarende indrømmelser i det pågældende tredjeland.

2. ESMA anerkender i samråd med de kompetente myndigheder i Unionen og med EBA og relevante medlemmer af ESCB i medlemsstater, hvor CCP'en leverer eller agter at levere clearingserviceydelser, og de relevante ESCB-medlemmer med ansvar for overvågning af CCP'er, med hvilke der er etableret interoperabilitetsaftaler , en CCP i et tredjeland, hvis følgende betingelser er opfyldt:

a) Kommissionen har vedtaget en delegeret retsakt i overensstemmelse med stk. 3, eller

b) CCP'en er godkendt og underlagt et effektivt tilsyn i det pågældende tredjeland

ba) tredjelandet er omfattet af en afgørelse fra Kommis